Винпоцетин narxi - Toshkent va butun O'zbekiston bo'yicha\nВИНПОЦЕТИН ТАБЛЕТКА 5МГ №30\nНеврология. Цереброваскуляр патологиянинг турли шаклларини: бош мияда қон айланишини бузилишларини (инсульт) ўтказгандан кейинги ҳолат, вертебробазиляр етишмовчилик, томирли деменция, церебрал атеросклероз, постравматик ёки гипертензив энцефалопатиялар даволаш учун қўлланилади. Цереброваскуляр патологияда руҳий ва неврологик симптоматикани камайишига ёрдам беради.\nОфтальмология. Хориоидеянинг (кўзнинг томирли пардаси) сурункали қон томир патологиясини ва тўр парданинг даволаш учун қўлланилади.\nОтолариноларингология. Перцептив турли қариялар карлиги, Меньер касаллиги ва қулоқлардаги шовқинни даволаш учун қўлланилади.\nИчга, овқатдан сўнг қўллансин. Катталар учун суткалик доза 15-30 мг (5-10 мг дан суткада 3 марта) ни ташкил қилади.\nДаволаш давомийлигини шифокор индувидуал равишда белгилайди.\nБуйрак ёки жигар касалликлари бўлган пациентларга дозага тузатиш киритиш талаб этилмайди.\nҚон ва лимфатик тизими томонидан: лейкопения, тромбоцитопения, анемия, эритроцитлар агглютинацияси.\nМетаболизм ва овқатланишни бузилиши: гиперхолестеринемия, иштаҳани пасайиши, анорексия, қандли диабет.\nРуҳий бузилишлар: уйқусизлик, уйқуни бузилиши, ҳавотирлик, қўзғалувчанлик, эйфория, депрессия.\nНерв тизими томонидан: бош оғриғи, бош айланиши, дисгевзия, ступор, гемипарез, уйқучанлик, амнезия, тремор, тиришишлар.\nКўриш аъзолари томонидан: кўриш нерви сўрғичини шиши, конъюктивани гиперемияси.\nЭшитиш аъзолари ва лабиринт томонидан: вертиго, гиперакузия, гипоакузия, қулоқларда шовқин.\nЮрак тизими томонидан: миокард ишемияси/инфаркти, стенокардия, брадикардия, тахикардия, экстрасистолия, юрак уришини ҳис этиш, аритмия, юрак бўлмачалари фибрилляцияси.\nҚон-томир тизими томонидан: артериал гипотензия, артериал гипертензия, қон қуйилишлар, тромбофлебит, артериал босимини ўзгариши.\nОвқат ҳазм қилиш тизими томонидан: қоринда дискомфорт, оғизни қуриши, кўнгил айниши, қоринда оғриқ, қабзият, диарея, диспепсия, қусиш, дисфагия, стоматит.\nТери ва тери ости клетчаткаси томонидан: эритема, гипергидроз, қичишиш, эшакеми, тошма, дерматит.\nУмумий бузилишлар: астения, ҳолсизлик, иссиқлик ҳисси, кўкрак қафасида дискомфорт, гипотермия.\nЛаборатор ва инструментал тадқиқотлар натижалари: артериал босимини пасайиши, артериал босимини ошиши, қонда триглицеридлар миқдорини ошиши, электрокардиограммада ST сегментини депрессияси, эозинофиллар миқдорини ошиши/камайиши, жигар ферментларини фаоллигини ўзгариши, лейкоцитлар миқдорини ошиши/камайиши, эритроцитлар миқдорини камайиши, протромбин вақтини камайиши, тана вазнини ошиши.\nФаол моддага ёки ёрдамчи моддаларнинг биронтасига ўта юқори сезувчанликда қўллаш мумкин эмас.\nВинпоцетинни β-блокаторлар (клоранолол, пинданол), клопамид, глибенкламид, дигоксин, аценокумарол ёки гидрохлоротиазид билан бир вақтда қўлланганда, билан бир вақтда қўлланганда ушбу дори воситалари ўртасида хеч қандай ўзаро таъсири клиник тадқиқотларда аниқланмаган. Винпоцетин ва альфа-метилдопани бир вақтда қўлланганда кам ҳолларда айрим гипотензив самара кузатилган, шунинг учун ушбу препаратлар мажмуасини қўллаш фонида артериал босимини доимий назоратини амалга ошириш зарур. Ўзаро таъсирни тасдиқловчи клиник тадқиқотларнинг маълумотлари йўқлигига қарамай, винпоцетинни марказий нерв тизимига таъсир қилувчи препаратлар, шунингдек аритмияга қарши ва антикоагулянт даволаш билан бир вақтда буюришда эҳтиёткорликни намоён этиш тавсия этилади.\nВинпоцетин комплекс таъсир механизмига эга бўлган бирикма бўлиб, бош мия метаболизмига ижобий таъсир кўрсатади ва уни қон билан таъминланишини яхшилайди, шунингдек қоннинг реологик хусусиятларини яхшилайди.\nВинпоцетин нейропротектив самараларни намоён этади: рағбатлантирувчи аминокислоталар томонидан чақирилган цитотоксик реакцияларнинг салбий таъсирини сусайтиради. Препарат потенциалга боғлиқ Na+ ва Са2+ каналларини, шунингдек NMDA ва АМРА рецепторларини ингибиция қилади. Препарат аденозиннинг нейропротектив самарасини кучайтиради.\nВинпоцетин церебрал метаболизмни рағбатлантиради: препарат глюкоза ва О2 қамраб олинишини ва ушбу моддаларни бош мия тўқималари орқали истеъмол қилинишини оширади. Препарат бош мияни гипоксияга чидамлилигини оширади; бош мия учун энергия манбаи бўлган – глюкозани гематоэнцефалик тўсиқ орқали ташилишини оширади; глюкозанинг метаболизмини янада энергетик фойдали аэроб йўли томонига суради; Са2+ – кальмадулин – цГМФ га боғлиқ фермент – фосфодиэстеразани (ФДЭ) танлаб ингибиция қилади, бош мияда цАМФ ва цГМФ даражасини оширади. Препарат АТФ концентрациясини ва АТФ/АМФ нисбатини оширади; бош мияда норадреналин ва серотонинни айланиб юришини кучайтиради; марказга кўтарилувчи норадренергик тизимни рағбатлантиради; антиоксидант фаолликка эга; юқорида санаб ўтилган барча самараларнинг таъсири натижасида винпоцетин церебропротектив таъсир кўрсатади.\nВинпоцетин бош мияда микроциркуляцияни яхшилайди: препарат тромбоцитлар агрегациясини ингибиция қилади, қоннинг патологик ошган қовушқоқлигини камайтиради, эритроцитларни деформацияланиш даражасини оширади ва аденозинни қамраб олинишини ингибиция қилади, эритроцитларга О2 аффинитетини пасайиши йўли билан тўқималарда О2 ни ташилишини яхшилайди.\nВинпоцетин бош мияда қон оқимини селектив яхшилайди: препарат юракдан қон отилиб чиқишини церебрал фракциясини оширади; бош мияда қон томирлар қаршилигини, тизимли қон айланиши кўрсаткичларига (артериал босим, юракдан қонни отилиб чиқиши, пульс тезлиги, умумий периферик қаршиликка) таъсир қилмай, қон томирлар қаршилигини камайтиради; препарат “ўғирлаш самарасини” чақирмайди. Бундан ташқари, препарат фонида паст перфузияли шикастланган ишемия соҳаларига (бироқ ҳали некрозланмаган) қонни тушишини яхшилайди (“қайтувчан ўғирлаш самараси”).\nСўрилиши: Винпоцетин тез сўрилади, перорал қабул қилингандан сўнг қон плазмасидаги максимал концентрациясига 1 соатдан сўнг эришилади. Винпоцетиннинг асосий сўрилиш жойи меъда-ичак йўлининг проксимал қисми ҳисобланади. Бирикма ичак девори орқали ўтиши билан метаболизмга учрамайди.\nТақсимланиши: каламушларда препаратни перорал юборилган тадқиқотларда радиоактив нишонланган винпоцетин энг юқори концентрацияда жигар ва меъда-ичак йўлларида аниқланганлигини тасдиқланган. Максимал концентрацияларини препарат қабул қилинганидан кейин 2-4 соатдан сўнг тўқималарда аниқлаш мумкин бўлган. Бош мияда радиоактив модданинг концентрацияси қондаги концентрациясидан ошмаган.\nИнсонларда: қон плазмаси оқсиллари билан боғланиши 66% ни ташқил қилади. Перорал қабул қилгандан сўнг Винпоцетиннинг мутлоқ биокираолишлиги 7% ни ташкил қилади. Тақсимланиш хажми 246,7±88,5 л ни ташкил қилади, бу тўқималарда моддаларни жуда кучли боғланишини англатади. Винпоцетиннинг клиренсини кўрсаткичи (соатига 66,7 л) плазмада ва жигардаги қийматидан ошади (50 л), бу бирикманинг жигардан ташқари метаболизмини кўрсатади.\nЧиқарилиши: 5 мг ва 10 мг дозада препаратни кўп марта перорал қўлланганда винпоцетин бир текис кинетикани намоён қилади; плазмада мувозанат концентрациялари мувофиқ равишда 1,2±0,27 нг/мл ва 2,1±0,33 нг/мл ни ташкил қилади.\nИнсонларда ярим чиқарилиш даври 4,83±1,29 соатни ташкил қилади. Радиоактив нишонланган бирикмадан фойдаланиб ўтказилган тадқиқотларда, чиқарилишнинг асосий йўли буйрак ва ичак орқали 60:40% нисбатда амалга оширилиши аниқланган. Радиоактив нишоннинг кўпроқ қисми каламуш ва кучукларни сафросида аниқланди, бироқ асосий энтерогепатик циркуляция аниқланмади. Аповинкамин кислотаси оддий калавалар фильтрацияси йўли билан буйрак орқали чиқарилади, ушбу модданинг ярим чиқарилиш даври дозага ва винпоцетинни қўллаш усулига қараб ўзгаради.\nМетаболизми: винпоцетиннинг асосий метаболити, аповинкамин кислотаси (АВК) ҳисобланади, у инсонларда 25-30% ҳосил бўлади. Перорал қабул қилгандан кейин АВКнинг эгри чизиқ (“плазмадаги концентрацияси-вақт” кўрсаткичи) остидаги майдони препаратни вена ичига юборилганидан кейингига нисбатан икки марта ошади, бу винпоцетинни тизим олди метаболизми жараёнида АВК ҳосил бўлишини кўрсатади. Бошқа аниқланган метаболитлардан гидроксивинпоцетин, гидрокси-АВК, дигидрокси-АВК-глицинат ва уларнинг глюкуронидлар ва/ёки сульфатлар билан конъюгатлари ҳисобланади. Ўзгармаган ҳолда чиқарилган винпоцетиннинг миқдорини ҳар бир ўрганилган турлари, препаратнинг қабул қилинган дозасини фақат бир мунча фоизини ташкил қилади.\nВинпоцетиннинг муҳим ва асосий хусусиятлари бўлиб, жигар ёки буйрак касалликлари бўлган пациентларда препаратнинг метаболизми ва аккумуляциясини (тўпланишини) йўқлигини ҳисобга олиб, препаратнинг дозасини махсус танлаш заруратини йўқлиги ҳисобланади.\nЎзига хос ҳолатларда (масалан, айрим бир ёшларда, ёндош касалликлар мавжудлигида) фармакокинетик хусусиятларини ўзгариши. Винпоцетин, дори препаратининг кинетикаси – сўрилиши, бошқа тақсимланиши ва метаболизми, чиқарилишини камайиши каби ўзгаришлари кузатилган асосан кекса ёшдаги пациентларни даволаш учун кўрсатилганлиги туфайли, айнан ушбу ёш гуруҳида, айниқса узоқ муддат қўлланганда препаратнинг кинетикасини баҳолаш юзасидан тадқиқотларни ўтказиш зарур бўлган. Бундай тадқиқотларнинг натижалари, кекса ёшдаги пациентларда винпоцетиннинг кинетикасини винпоцетиннинг ёш инсонлардаги кинетикасидан жиддий фарқ қилмаслигини ва бундан ташқари, тўпланишини кўрсатди. Жигар ва буйрак функциясини бузилишида препаратни одатдаги дозаларини қўллаш мумкин, чунки винпоцетин бундай пациентларнинг организмида тўпланмайди, бу препаратни узоқ вақт қабул қилиш имконини беради.\nQT интервалини узайиши синдроми бўлганида ёки QT интервалини узайишига олиб келувчи дори воситасини бир вақтда қабул қилинганда ЭКГ-назоратини ўтказиш тавсия этилади.\nПациентда бош мия ички босими юқори бўлганида, аритмиялар ёки QT интервалини узайиш синдроми бўлганида, шунингдек аритмияга қарши препаратларни қўллаш фонида препарат билан даволашни фақат препаратни қўллаш билан боғлиқ бўлган фойда ва хавфни синчков тахлилидан сўнг бошлаш лозим.\nПрепарат оз миқдори сорбит сақлайди, шунинг учун қандли диабети бўлган беморларда препарат билан даволаш курси вақтида, қонда қанд миқдорини назорат қилиш лозим.\nАгар пациентда айрим қандларни ўзлаштираолмаслик аниқланса, ушбу дори воситасини қўллашдан аввал, шиффокор билан маслаҳатлашиш лозим.\nҲомиладорлик: винпоцетин йўлдош орқали ўтади, бироқ йўлдошда ва ҳомила қонида, онанинг қонига нисбатан анча паст концентрацияларда аниқланади. Препаратнинг тератоген ёки эмбриотоксик самараси аниқланмаган. Препаратнинг юқори дозалари билан ўтказилган клиник олди тадқиқотларда айрим ҳолларда йўлдошдан қон кетиши ва бола ташлаш билан кечган, бу айнан йўлдошда қон айланишини кучайиши натижасида содир бўлган.\nЭмизиш: винпоцетин кўкрак сутига ўтади. Радиоактив изотопни қўллаш билан ўтказилган клиник олди тадқиқотларда кўкрак сутини радиоактивлиги катта хайвон қонига нисбатан 10 марта юқори бўлганлиги хақида маълумот мавжуд. Винпоцетинни кўкрак сутига ўтиши ва эмизикли болалар учун препаратнинг хавфсизлигига тегишли етарли клиник кузатувлар йўқлиги туфайли, винпоцетинни эмизиш даврида қўллаш мумкин эмас. Винпоцетиннинг битта дозасини қабул қилгандан кейин, бир соат давомида қабул қилинган препаратнинг 0,25% кўкрак сутига ўтади.\nБолалар. Препаратни болаларда қўллаш мумкин эмас (клиник маълумотларини йўқлиги туфайли).\nВинпоцетинни автотранспортни бошқариш ва механизмлар билан ишлаш қобилиятига таъсири хақида маълумотлар йўқ, бироқ препаратни қўллаганда уйқучанлик, бош айланишини келиб чиқиш эҳтимолини ҳисобга олиш лозим.\nДозани ошириб юборилиш аниқланмаган. Адабиётдан олинган маълумотлар бўйича суткада 60 мг хавфсиз ҳисобланади. 360 мг винпоцетинни бир марта қабул қилиш кардиоваскуляр, бошқа ножўя самараларни ривожланиши билан кечмаган.\n250С дан юқори бўлмаган ҳароратда оригинал ўрамида сақлансин.


Замонавий технологиялар ва илғор инновациялар\nқишлоқ хўжалиги ҳамда озиқ-овқат саноати тараққиётида устувор аҳамиятга эга\nПойтахтимиздаги “Ўзэкспомарказ” мажмуида қишлоқ хўжалиги ва озиқ-овқат саноатига ихтисослаштирилган “UzAgroExpo — 2016” ҳамда “UzProdExрo — 2016” ўн иккинчи халқаро кўргазмалари иш бошлади. Мазкур тадбирлар Ўзбекистон Республикаси Қишлоқ ва сув хўжалиги вазирлиги, Ўзбекистон Фермерлари кенгаши, “Ўзбекозиқовқатхолдинг” холдинг компанияси, Тошкент шаҳар ҳокимлиги кўмагида “IEG Uzbekistan” кўргазмалар компанияси томонидан ташкил этилди.\nМамлакатимизда аҳолининг муҳим истеъмол товарларига бўлган эҳтиёжлари тўлиқ қондирилиши баробарида, турфа хилдаги ноз-неъматлар экспорт ҳам қилинмоқда. Халқаро кўргазмаларнинг очилиш маросимида таъкидланганидек, бу қишлоқ хўжалигида таркибий ўзгаришларни янада чуқурлаштириш, озиқ-овқат хавфсизлигини таъминлаш борасида амалга оширилаётган кенг кўламли ислоҳотларнинг беқиёс самарасидир.\nДарҳақиқат, фермерлик ва тадбиркорлик ҳаракати ҳар томонлама қўллаб-қувватланаётгани, амалиётга интенсив агротехнологиялар, инновацион ишланмалар изчил татбиқ этилаётгани туфайли маҳсулот етиштириш ҳажми тобора ортиб, қайта ишлаш саноати тараққий этмоқда.\nБунда 2016 — 2020 йилларда қишлоқ хўжалигини ислоҳ қилиш ва ривожлантириш бўйича дастурий чора-тадбирлар муҳим омил бўлаётир.\nУнга мувофиқ, биргина 2016 йилнинг тўққиз ойида чорвачилик истиқболига тижорат банкларининг 380 миллиард сўмликдан зиёд кредитлари йўналтирилдики, бунинг ҳисобига чорвачилик, паррандачилик, асаларичилик ва балиқчилик тармоқларида 5,2 мингта лойиҳа муваффақиятли рўёбга чиқарилди. Натижада 1,6 миллион тонна гўшт, 6,9 миллион тонна сут, 4,5 миллиард донадан ортиқ тухум ва бошқа маҳсулотлар тайёрланди.\nШу билан бирга, мева-сабзавотчилик йўналишида ҳам юқори самарадорликка эришилиб, 2,3 миллион тонна картошка, 8,2 миллион тонна сабзавот, 1,5 миллион тонна полиз маҳсулотлари, 1,2 миллион тоннадан ортиқ узум, 2 миллион тонна мева ва резаворлар етиштирилгани диққатга сазовор.\nҚўлга киритилаётган бундай муваффақиятлар чет эллик сармоядорлар, йирик ишлаб чиқариш ва хизмат кўрсатиш компанияларининг юртимизга бўлган қизиқишини тобора оширмоқда. Буни халқаро кўргазмаларнинг бирлашган экспозициясида маҳаллий ишлаб чиқарувчилар билан бирга, Беларусь Республикаси, Германия, Ҳиндистон, Қозоғистон, Хитой, Голландия, Польша, Россия, Туркия сингари ўндан зиёд мамлакатларнинг 70 дан ортиқ компаниялари иштирок этаётгани мисолида ҳам кўриш мумкин. Улар ўзларининг замонавий қишлоқ хўжалиги техникалари ва жиҳозлари, боғ ҳамда иссиқхоналарда ишлатиладиган асбоб-ускуналар, ветеринария препаратлари, уруғлик донни саралаш машиналари, ресурс тежамкор технологияларини таклиф этишмоқда.\n— Бизнинг компаниямиз донни қайта ишлаш ҳамда ёғ ишлаб чиқариш технологик линиялари тайёрлашга ихтисослаштирилган, — дейди -Хитойнинг “Huatai” компанияси вакили Жулли Жанг. — Улар унумдорлиги, энергия тежамкорлиги боис ташқи бозорда ҳам харидоргир. Масалан, бугунги кунда дунёнинг 15 дан зиёд мамлакатлари, жумладан, Ўзбекистонга ускуна ва жиҳозлар етказиб бераяпмиз. Юртингизда қишлоқ хўжалиги маҳсулотларини чуқур қайта ишлашни йўлга қўйиш, озиқ-овқат саноати корхоналарини модернизация қилишга устувор аҳамият қаратилмоқда. Натижада кўплаб замонавий корхоналар ишга туширилаяпти.\nБу галги кўргазмадан умидимиз катта. Унга янги ҳамкорлар топиб, қўшма лойиҳаларни амалга ошириш ниятида келганмиз.\nКўргазмада паррандачилик ускуналарига ҳам кенг ўрин берилган. Бу бежиз эмас, албатта. Чунки мамлакатимизда чорвачиликнинг мазкур сердаромад тармоғи жадал ривожланмоқда. Айни пайтда 40 дан ортиқ паррандачилик фабрикалари, кўплаб фермер хўжаликлари фаолият кўрсатаётган бўлиб, уларнинг ҳар бирида 50 мингтадан 1 миллионтагача парранда парваришланаяпти. Шунинг эвазига ички бозор ўзимизда етиштирилган парҳез гўшт, тухум билан тўлдирилмоқда.\nПаррандачиликни ривожлантиришга доир дастур асосида тармоқ корхоналари модернизация қилиниб, илғор технологиялар билан қайта жиҳозланаяпти. Шу маънода, кўргазмада Ҳиндистоннинг “Venky’s India ltd.”, Ўзбекистоннинг “Imkon Premix” компанияларининг иштироки алоҳида аҳамият касб этмоқда. Улар томонидан таклиф қилинаётган парранда боқиш жиҳозлари, энергия тежамкор ускуналар, вакцина, ем ва витамин-минералли қўшимчалар соҳа вакилларига манзур бўлаётир.\n“UzProdExрo — 2016” ўн иккинчи халқаро кўргазмасига ажратилган намойиш майдончалари ҳам одатдагидек гавжум. Сабаби, бу ерда озиқ-овқат маҳсулотларидан ташқари, савдо дўконлари, меҳмонхоналар, кафе ва ресторанлар учун махсус жиҳозлар, қадоқлаш ҳамда ўраш ускуналари, шунингдек, бошқариш ва хизматлар бўлимлари ишлаб турибди.\nЮртимизда мева-сабзавотчилик тармоғининг тараққий этиши замонавий омборхоналар, меваларни саралаш ҳамда қадоқлаш машиналари, музлатиш камералари, бундай иншоотлар учун ускуналарга эҳтиёжни тобора оширмоқда. Мазкур жиҳатлар инобатга олинган ҳолда, Голландия, Россия ва Ўзбекистон ишлаб чиқарувчилари томонидан ана шундай инновацион технологиялар кенг намойиш этилаяпти.\nУч кун давом этадиган ушбу тадбирларга ташриф буюрган соҳа вакилларининг энг илғор ускуна ҳамда жиҳозлар билан яқиндан танишиши, ўзларига маъқулларини танлаб, сотиб олиш бўйича келишувларга эришиши учун барча шарт-шароит муҳайё этилган. Зеро, кўргазмалардан кўзланган асосий мақсад ҳам қишлоқ хўжалиги ва озиқ-овқат саноатини модернизациялаш, уларга янги технологияларни жалб этиш орқали рақобатдош маҳсулотлар ишлаб чиқариш ҳажмини кескин оширишга хизмат қиладиган лойиҳаларни амалиётга татбиқ этишдан иборатдир.\nМазкур рукндаги бошқа мақолалар: « Қурилиш индустрияси ривожи\tТежамкор технологиялар ва юқори самарадорлик »


18:59 / 14.11.2016\nБу галги суперой айниқса ўзгача бўлиши айтилмоқда. Яъни Ой 70 йил ичида биринчи марта сайёрамизга бунчалик яқин келади. Охирги марта бундай қисқа масофага яқинлашув 1948 йилда кузатилган.\nОй Ер атрофида айланиши давомида биз унинг Қуёш билан ёритилган томони секин-аста тўлишиб боришини кузатамиз. Шундай вазиятлардан бирида Ой тўлиқ доира шаклига кирганда, у тўлиной деб аталади.\nОйнинг сайёрамиз атрофида бир марта тўлиқ айланиб чиқиши 27 кунга яқин давом этади, бунда Ой Ер атрофида эллипссимон траектория бўйича ҳаракат қилади. Бу эса Ой ўзининг орбитасидаги ҳар бир нуқтада сайёрамиздан турли узоқликда жойлашишини англатади. Бироқ бу масофа Ернинг Қуёш атрофида айланиши ҳолатига ҳам боғлиқ бўлади. Яъни, тўлиной билан унинг Ерга энг қисқа масофага яқинлашиши (перигей) ҳар доим ҳам мос тушмайди.\nБиз кутаётган суперойда тўлиной ва перигей мос тушади. Суперойда одатда Ой одатдагидан 14 фоизга каттароқ ва 30 фоизга ёрқинроқ кўринади. Бироқ бу фарқ оддий кузатувчи учун унча ҳам сезилмаслиги мумкин.\n"Фарқ унча катта эмас, Ой қишда осмонда баланд кўтарилишини ҳисобга олсак, бу фарқни суратларни таққосламасдан билиш бироз мушкул бўлади", деб айтмоқда Кардифф университети доктори Крис Норт.\nНью-Йоркдаги Хейден планетарийси директори Нил де Грасс Тайсоннинг айтишича, суперой атрофида ҳаддан ташқари кўп шов-шув кўтарилади.\n"Бу ҳолатни биринчи бўлиб ким "суперой" ой деб атаганини билмайману, бироқ сиз 16 дюймли пицца буюртма қилиб, уни 15 дюймли пиццага нисбатан "суперпицца" деб атамасангиз керак", деб айтмоқда мутахассис.\nDave Kaup /Reuters\nОй Суперой перигей


17:47 15.10.2019 (Янгиланган 09:56 16.10.2019) Ҳавола олиш\nТОШКЕНТ, 15 окт – Sputnik. Россия Молия вазирлиги ЕОИИ аъзоси бўлмаган МДҲ давлатлари мигрантлари учун, тажриба тариқасида, солиқ тартиби жорий этишни режалаштирмоқда.\nМолия вазирлиги Ўзбекистон, Тожикистон, Украина, Озарбайжон ва Молдовадан келган меҳнат мигрантларига патент тўлови ўрнига "Ўзини ўзи банд қилган фуқаролар солиқ тизими"дан фойдаланишни таклиф қилмоқчи. Бу мигрантлар харажатларининг камайишига хизмат қилиши мумкин.\nМутахассилар фикрига кўра, меҳнат мигрантлари маошларига 4-6 % солиқ солиш, улар ишласа-ишламаса-да ойига тўланаётган 4-5 минг рубл патент пулидан кўра камроқ бўлиши мумкин.\nРоссия мамлакатдаги шифокорлар дефицитини мигрантлар ёрдамида ҳал қилмоқчи\nУшбу чора Россияга янада кўпроқ меҳнат мигрантларни таклиф қилиш учун амалга оширилмоқда. Чунки бугунги кунда, демографик сабаблар туфайли, Россияда меҳнатга лаёқатли аҳоли сони камайиб бормоқда ва ишчи кучига эҳтиёж сезилмоқда.\nМаълумот учун, бугунги кунда Россия мигрантлар сони бўйича дунёдаги катта учликка кирган. Биринчи ўринда АҚШ – 50 млн мигрант, иккинчи ўринда Саудия Арабистони – 37 млн., Россия – 12 млн мигрантлар сони билан учинчи ўринда.


ИнстаФорекс билан валюта трейдинги чўққиларига чиқинг!\nБизнинг компания Европанинг энг йирик авиакомпанияларидан бири - "Czech Airlines" билан ИнстаФорекснинг бредли самолёти тўғрисида битим тузди\nКомпаниямиз Европанинг авиакомпанияларидан бири "Czech Airlines" билан – ИнстаФорекснинг бренд самолёти тўғрисида шартнома тузди\nИнстаФорекс билан ишлаш – бу фақат қулайлик ва энг мукаммал сифатгина эмас, балки Сизнинг трейдингизнинг юқори тезлиги ҳамдир. Валюта савдосининг янги чўққиларига эришиш борган сари бизнинг компаниямиз билан яқин ўзаро фойдали ҳамкорликка тайёр бўлган ҳар бир кишининг қўлидан келмоқда.\nБрокернинг янги лойиҳаси ИнстаСамолёт - биз ўз мижозларимиз ва ҳамкорларимиз билан бирга яна ва яна енгиб ўтаётган халқаро валюта бозоридаги жуда юқори баландликларнинг рамзидир. Бугун биз билан бутун сайёрамиздаги 7 000 000 ортиқ трейдерлари ҳамкорлик қилишмоқда, бу эса бизга ҳақиқатдан ҳам халқаро брокер номини беради. Ердан минглаб километр юқоридаги масофада ИнстаФорекснинг ёрқин логотопи билан учиб кетаётган лайнер мижозларимизнинг компания томонидан тақдим этилаётган сервисларининг чексиз имкониятлари орқали қўйилган мақсадлар аниқ характерларини ўзида номоён этади.\nИнстаСамолёт - Форекс-хизматлар бозорида юқори натижаларга эришишнинг рамзидир.\nИнстаФорекс билан омадли савдо қилиш бортига ҳуш келибсиз!\nХалқаро ИнстаФорекс брокери доимо ўз мижозларига ва ҳамкорларига энг юқори даражадаги сервис ва хизматларни тақдим этишга интилган. Компаниянинг ривожлантиришнинг узоқ муддатли стратегиясига мувофиқ ИнстаФорекснинг юқори даражаси мутлақ ҳамма нарсада ифодаланади: савдо шартларининг қулайлигида, воситалар танловининг кенглигида, юқори малакали қўллаб-қувватлаш хизматида, ҳар бир мижозга якка тартибда ёндашишда, битимлар ижросининг тезлигида ва кўпгина бошқа нарсаларда ифодаланади, бу эса ИнстаФорекс компаниясига Форекс бозорининг чўққиларидан бирини эгаллашга имкон беради.\n7 000 000 ортиқ трейдерлар ИнстаФорексни танлашди!\n2017 йилда ИнстаФорекс компаниясининг ҳисоб-варақлари билан бутун дунё бўйича 7 000 000 дан ортиқ трейдерлар савдо қилишмоқда. Ва, албатта, бу рекорд рақамига эришишга бизнинг жамоамизнинг сайи-ҳаракати ва профессионал ишлаши туфайлигина мумкин бўлди.


ИнтерФУТБОЛ :: Пьерлуижи Коллина: «Даҳшатли хатолар ўтмишда қолди»\nПьерлуижи Коллина: «Даҳшатли хатолар ўтмишда қолди»\nФИФА Ҳакамлар қўмитаси раҳбари Пьерлуижи Коллина ва Ҳакамлар департементи директори Массимо Бузакканинг ишонтириб айтишларича, ЖЧ-2018да қўлланилаётган янги тизим (VAR) ўтмишда учраган қўпол хатоларга қаратилган кучли зарбадир.\nКўпчилик италиялик собиқ рефери ўйинларни ўзига хос қаттиққўллик билан бошқарганини яхши эслайди. Массимо Бузакка ҳақида ҳам шундай дейиш мумкин.\nУлар жорий чемпионат бошланиши арафасида нақ 1,5 соат давомида матбуот вакилларига видеоассистент тизими қандай ишлаши ва ҳакамликка доир бошқа масалалар ҳақида атрофлича маълумот беришганди.\nМахсус анжуманда Коллина ва Бузаккага айнан ҳамюртимиз Равшан Эрматов ҳамда бразилиялик Сандро Риччининг ҳамкорлик қилишгани эътиборга моликдир.\nКечроқ бўлсада, ўша матбуот анжуманини ёритмоқчимиз, чунончи, ЖЧдаги ҳакамлик энг муҳим масалалардан бири ҳисобланади, албатта.\nПьерлуижи КОЛЛИНА: «Бош вазифа - футболчилар ва ўйин имиджини ҳимоя қилиш»\nАнжуманни Коллина ўзига хос қувноқлик билан очиб берди: «Хайрли кун! Ҳакамлик ишига қизиқиш билдираётганинглар учун раҳмат. Абу-Дабида ўтказилган Клублар ўртасидаги ЖЧдан кейинги 6 ой давомида ҳакамлар учун нақ 5та тўлақонли семинар ташкил этдик.\nУмуман, мундиалга тайёргарлик ишларини ЖЧ-2014дан кейиноқ бошлаб юборгандик. Табиийки, рефериларга махсус кўрсатмалар ҳам ишлаб чиқдик ва улар ўйинларни шунга мувофиқ бошқаришлари керак. Асосий вазифамиз барча ҳакамларни ягона мақсад йўлида бирлаштиришдир.\nЧунончи, аввало, ўйинчилар хавфсизлигини таъминлаб, футбол имиджи ҳамда мундиал обрўсини сақлаб қолишимиз зарур. Ҳар бир ўйиндан олдин рефериларга рақиб жамоаларнинг қандай ўйнаши хусусида тактик хулосалар тақдим этилади.\nЎйинни шу йўсинда бошқариш нисбатан осон, зеро, ҳақамнинг майдонга тушадиган жамоалар ҳақида маълум тушунга эга бўлиши муайян вазиятда тўғри қарор қабул қилишига ёрдам беради.\nМассимо БУЗАККА: «Сифатли ҳакамликдан ҳам завқланиш мумкин»\nКоллина кириш қисмидаги гапини тугатгач, навбат Бузаккага берилди: «Аввало, ЖЧ-2014дан кейин 4 йил давомида худди ҳар бир терма жамоа каби изчил иш олиб борганимизни таъкидлайман. ФИФА ҳакамларни муносиб тайёрлаш учун катта харажат қилганини ҳам айтишим ўринли.\nЯъни энг олий даражадаги шароитлар яратиб берилди. Демак, талаб шунга яраша катта бўлади. Москвага турнир стартидан 10 кунча олдин келдик. Табиийки, олдимизда улкан мақсад ва ўта масъулиятли вазифа турибди. Йўқ, рефериларга босим ўтказмаяпмиз, шунчаки, улар бажарилган ишимиз маҳсулини амалда кўрсатсалар, бас.\nАйтишим жоиз, синов жараёнида барча ҳакамлар тўғри қарорлар қабул қилишди. Бу уларнинг жаҳон чемпионатига тайёр эканликларини англатади. Умуман, ҳар бир рефери тайёргарлик нақадар муҳимлигини теран тушуниб, астойдил ишлади. Ўйлайманки, энди бунинг самарасини кўриш вақти келди.\nОдатда ҳакамларни футболчилар билан таққослашни хуш кўраман. Зеро, сифатли ҳакамлик билан ҳам мухлисларга ўзгача завқ улашиш имкони бор. Ҳар куни реферининг ўйин чоғи керакли вақт керакли нуқтада бўлиши устида ишлаймиз. Бунинг учун ҳаттоки, махсус мутахассисларни жалб этганмиз.\nҲозирча натижалардан мамнунмиз ва бемалол айтаман, улкан жамоамиз ҳар бир иштирокчи термадек ЖЧ-2018га мутлақо шай. Ишимиз сифатини оширишда футболчилар билан яхши алоқа ўрнатиш ва ўйинларни умумий қоидалардан четга чиқмаган ҳолда, бошқариш муҳим.\nДейлик, футболчилар билан илиқ муносабат ўрнатмай туриб, бирор натижага эришиш мушкул. Асосий ниятимиз - ҳакамлар ҳам футболчилар каби ўйиндан завқланишни исташларини амалда исботлаш».\nМассимо БУЗАККА: «VAR - бу биринчи навбатда, профилактика воситаси»\nМатбуот анжуманининг катта қисми VAR тизимига боғлиқ маълумотларга бағишланди. Зеро, бу тажриба жаҳон чемпионатида илк бора қўлланилмоқда. Бузакканинг таъкидлашича, ФИФА раҳбарлари энг маъқул тизимни яратиш учун маблағни ҳам, кучни ҳам сира аямаган.\n. Асосий мақсад битта - ҳакамлик хатоларини минимал даражада пасайтириш. Энг муҳими, бош роль инсон қўлида қолади, яъни технологик восита биринчи ўринга чиқиб кетмайди: «VAR тизимини профилактика воситаси сифатида қабул қилиш керак.\nСтадионларга тизимнинг бехато ишлаши учун етарлича камералар ўрнатилган, шундай экан, тажриба муваффақият келтириши керак. Футболчиларга бу масалада энг зарур маълумотлар етказилди, тушунтириш ишлари олиб борилди. Умид қиламизки, улар барчасини тўғри тушунишди ва энди VAR тизими аралашувига эҳтиёж сезилган ҳолатларда ўзларини муносиб тутишади.\nЯъни ортиқча жанжал кўтаришмайди. Бинобарин, спортчиларга мос келмайдиган нопрофессионал ҳаракатлар асло кечирилмайди. Бордию, шундай ҳолат кузатилса, рефери тўғридан-тўғри қизил карточка кўрсатади. Бу борада Ҳакамлар қўмитасининг алоҳида кўрсатмаси бор.\nУшбу лойиҳа муаллифи - Роберто Розетти. Бу жуда оғир ва масъулияти баланд иш. Муҳими, Роберто барчасини уддалади. Тўғри, айримлар VARни жаҳон чемпионатига татбиқ этишда шошилганимизни таъкидлашмоқда. Лекин ишонинг, бу йўналишда юқори суръатда ишладик ва тажриба самара келтиришига заррача шубҳаланмаяпмиз.\nЯна бир жиҳатни алоҳида таъкидлаш керак, тизим ҳакамларга нечоғли қўл келишидан қатъий назар, уларнинг ишлари ўз аҳамиятини йўқотмайди. Бошқача айтсам, ҳар қандай ҳолатда ҳам, ҳакамликда бош роль рефери қўлида қолади, VAR эса шунчаки, кўз билан илғаш мушкул бўлган вазиятларни баҳолаш учун хизмат қилувчи восита, холос.\nДемоқчиманки, яқ-қол хато кузатилган пайт ҳакам VARга мурожаат этади, лекин якуний қарорни ўзи қабул қилади, барибир. Қайтараман, VAR хатоларни жойида тузатишга қаратилган жуда муҳим профилактика воситаси, холос».\nМассимо БУЗАККА: «Адолатли натижа сарфланган вақтдан муҳим»\nБузакка шунингдек, муайян вазиятни кўриб чиқиш қанча вақт олиши ҳақида ҳам маълумот берди: «Дейлик, Бразилиядаги 64та ўйинда кузатилган баҳсли ҳолатларни кўриб чиқиш учун жами 57 дақиқа кифоя қилди. Таққослаш учун айтсак, битта жарима зарбаси бажарилиши учун чамаси 1,5 дақиқа сарфланади.\nШунинг баробарида технологик аралашув кузатилса, ўйинга вақт қўшиб берилади. Шундай экан, футбол ва мухлислар бундан зарар кўришмайди. Битта ўйинда VARга неча марта мурожаат қилиш мумкин? Ҳаммаси баҳсли вазиятлар сонига боғлиқ.\nТартиб-қоидага хилоф ҳаракатлар масаласига келсак, ёзувни ўйинчилар гуруҳи билан турли ракурслардан кўриб чиқиш тақозо этади ва бу қўшимча 20 сония талаб этади. Тизим бир қатор турнирларда синовдан ўтказилганини яхши биласиз. Бундеслигада унга нисбатан жиддий эътирозлар туғилгани эса бизни заррача хавотирга солмайди.\nШу жойда ҳакамлар ва футболчиларни яна бир бора таққослайман. Ўйинчилар мавсум давомида такрор-такрор хатога йўл қўйишган, албатта, лекин улар ЖЧга келишди-ку. Биз ҳам хатоларимизни ҳисобга олганмиз ва VAR орқали уларни камайтиришга бел боғладик.\nЙўқ, идеал ҳакамлик ҳақида ваъда бермайман, негаки, битта вазият турлича баҳоланиши мумкин. Мисол учун, журналистлар ҳам ўйиндан кейин гоҳида битта баҳсли вазиятга турлича қарашади. Энг муҳими, ўтмишдаги каби йирик жанжалларни бошқа кўрмаймиз. Эҳтимол, аниқлик киритиш учун 1 дақида ёки кўпроқ сарфланар, аммо ўйиннинг адолатли натижаси кетган вақтдан муҳимроқ».\nПьерлуижи КОЛЛИНА: «Баҳсли вазиятлар стадион таблосида кўрсатилади»\nЖурналистлар шундан сўнг Коллинага янги тизим ишига дахлдор саволлар билан мурожаат қилишди.\n- Ҳакамлар руҳиятини ҳам унутмаслик лозим. Бинобарин, уларнинг қарорлари шубҳага олинаверса, ўз-ўзидан босим кучайиб, ишончга путур етмайдими?\n- Албатта, ҳакамликда руҳий ҳолат жуда муҳим. Хусусан, қабул қилинган қарорни ўзгартириш мушкул, агарда аслида нима бўлганини билмасанг. Табиийки, реферининг хато туфайли ўз қароридан қайтиши аввало, унинг ўз руҳиятига қаратилган зарба бўлади.\nМисол учун, вақтида ўзим ҳам шундай ҳолатларга тушганман. Бунда «Нега хато қилдим» қабилидаги савол миямда чарх урарди. Бироқ буни узоқ ўйлашга ҳаққим йўқлигини ҳам тушунардим. Шундай экан, барчаси ҳар бир инсоннинг ўзига боғлиқ.\n- Танқидчиларнинг иддаоларига кўра, VAR ўйин ритмини ўлдиради. Уларга қандай жавоб берасиз?\n- VARнинг ўйин боришига катта таъсир қилмаслигини тасдиқлайдиган статистик кўрсаткичлар бор. Нима, сизлар учун голдан кейинги ритм ёки эҳтирос адолатли натижадан муҳимми? Ўйлайманки, натижа биринчи ўринда туриши керак.\nХўш, ўйинда инсон фактори билан баҳоланадиган қўпол хатоликка йўл қўйилган ҳолатда адолат тантанаси учун вазиятга аралашиш имкони бор экан, нега бундай қилмаслигимиз керак?\n- Баҳсли вазиятлар катта экранларда намойиш этиладими?\n- Ҳа. Чунки мухлислар ҳакам қарорини нега ўзгартирганини билишлари керак. Дейлик, рефери видеотакрорни кўриб, белгиланган пенальтини бекор қилса, таблода «Пенальти йўқ» ёзуви чиқади ва вазият дарҳол кўрсатилади. Шундай бўлсинки, ҳеч кимда қарорнинг тўғрилигига шубҳа қолмасин.\n- Финал ҳуштаги янграганидан ке-йин ҳам VAR воситаси таъсирида қарор чиқарилиши мумкинми?\n- Асло. Барча қарорлар бевосита ўйин жараёнида қабул қилинади, танаффусда ёки ўйиндан кейин бунга йўл қўйилмайди. Тўғри, вазият сўнгги лаҳзада рўй берса, рефери барчасига ойдинлик киритилишига қадар танаффусга чиқишни ёки ўйин тугаганини билдирувчи ҳуштакни чалмай туради. Хуллас, финал ҳуштаги янграса, барчаси ёпилади - тамом.\n- Ховард Уэбб томонидан ЖЧ-2010да йўлга қўйилгани каби ўтмишдаги даҳшатли хатолар хусусида нима дея оласиз?\n- Бунақасини бошқа кўрмаслигимиз аниқ. Агар яққол хато кузатилса, у дарҳол VAR ёрдамида ислоҳ қилинади.\nПьерлуижи КОЛЛИНА: «Нега англиялик рефери йўқ? Ишончим комил, танловимиз тўғри»\nКоллина якунда янги тизимга дахли йўқ бир қатор саволларга ҳам жавоб берди.\n- Қизиқ, ЖЧга сараланган ҳакамлар орасида нега Англиядан бирор вакил йўқ?\n- Ҳозир қайсидир ҳакамнинг нега рўйхатга кирганию, бошқаси четда қолгани ҳақида гапириш мавриди эмас. Ахир ҳаммани жалб этолмаймиз-ку. Хуллас, узоқ давом этган жараёнда энг муносиб номзодларни танлаб олганмиз ва бунда адашмаганимизга ишончим комил.\n- Очилиш ўйинига нега айнан аргентиналик Нестор Питана танланди?\n- Чунки у шунга муносиб. Илк ўйиннинг бутун дунё эътиборида туриши тайин. Шунинг учун энг тажрибали реферилардан бирини тайинладик. Қолаверса, мураббийлар бошланғич таркибдан жой олган барча ўйинчиларни нималарга асосланиб танлашганини тўлиқ изоҳлаб беролмайдилар. Улар бунда баъзан ички туйғуга қараб иш тутишади. Биз ҳам шундай қилдик.\n- Ҳакамлар ирқчиликка йўғрилган хатти-ҳаракатлар, «қўшиқлар»га ҳам эътибор қаратишадими? Бундай ҳолатда ўйинни тўхтатишлари мумкинми (британиялик журналистнинг саволи)?\n- Ҳаммамиз бундай ёқимсизлик рўй бермаслиги тарафдоримиз, албатта. Бордию, шундай ҳолат кузатилса, 3 босқичли жараёнга мурожаат этиш зарурати туғилади. Ҳакамлар бу ҳақда билишади.\nЯна бир гап - лайнсмен кескин ҳужум пайти ўйиндан ташқари ҳолат борлигига тўлиқ ишонч ҳосил қилмаса, байроқчасини кўтаришга шошилмай туради.\nЧунки агар у байроқчани кўтарса, ўйин тўхтатилади ва хатони тузатиш имкони қолмайди. Шундай экан, лайнсменнинг байроқча кўтаришга иккиланаётганини кўрсангиз, билингки, у янги кўрсатма бўйича иш тутяпти.


Шавкат Мирзиёев Оҳангарон шаҳридаги МТМга ташриф...\n01.06.2019 18:01 0 1460\nПрезидент Шавкат Мирзиёев Оҳангарон шаҳридаги «Қалдирғоч» давлат мактабгача таълим муассасасига ташриф буюрди, дея хабар бермоқда давлат раҳбаримизнинг матбуот хизмати.\n1 июнь - Халқаро болаларни ҳимоя қилиш куни арафасида фойдаланишга топширилган ушбу боғча Нўғойқўрғон маҳалласи аҳолисининг оғирини енгил қилди. Зеро, бу ерда ташкил этилган 4 асосий ва 3 қисқа муддатли гуруҳларда 160 дан зиёд болага замонавий шароитларда таълим-тарбия бериш имконияти пайдо бўлди. Бу ерда ёзги ўйин майдончаси, чўмилиш ҳавзаси, футбол майдончаси, спорт ва мусиқа заллари ташкил этилган, Хоналар ривожлантирувчи ўйинлар ва кўргазмали воситалар, болалар ўз иқтидорини намойиш этиши учун зарур барча имкониятлар билан таъминланган. Боғчада 32 нафар мутахассис иш билан таъминланди.\nПрезидент боғчадаги шароитларни кўздан кечирди, соҳа мутасаддилари ва тарбиячилар билан суҳбатлашди. Мамлакатимиз келажагини таъминлайдиган кадрларни тарбиялаш мактабгача таълим тизимидан бошланиши, янги боғчалар қуриш ва болаларни қамраб олишни кенгайтириш орқали бунга замин яратилаётганини таъкидлади.\nШавкат Мирзиёев боғча Оҳангарон


Грузияликлар мамлакатга янги президент сайламоқда\n04 декабр 2020, Тошкент вақти: 22:43\nГрузияда президент сайлови ўтказилмоқда. Мамлакат раҳбари лавозмига 23 номзод даъвогарлик қилмоқда. Икки муддат президент лавозимида ишлаган Михаил Саакашвили бу галги сайловда иштирок этмаяпти.\nГрузияликлар мамлакатни 10 йил бошқарган Михаил Саакашвили ўрнига янги президент сайламоқда. Мамлакат раҳбари лавозими учун 23 номзод даъвогарлик қилмоқда.\nСўров натижаларига кўра, ҳукмрон “Грузия орзуси” коалицияси номзоди Георгий Маргвелашвили сиёсий рақибларидан олдинда эканини кўрсатган.\nСаакашвили бошчилигидаги Бирлашган миллий ҳаракат номзоди Давит Бакрадзе ва парламент собиқ раиси Нино Буржанадзе ҳам президент лавозимига асосий давогар сифатида кўрилмоқда.\nДавит Бекрадзе Тбилиси шаҳридаги сайлов участкасида журналистларга Европа таркибида бўлган Грузия учун овоз берганини айтди:\n- Мен бу мамлакатнинг порлоқ келажаги учун овоз бердим. Мен Европа йўлини танлаган Грузия учун овоз бердим. Мен назорат қилинадиган ва халққа хизмат қиладиган ҳукумат учун овоз бердим. Мен Европа таркибидаги кучли, бирлашган Грузия учун овоз бердим, дея баён қилди Давит Бакрадзе.\nУнинг сиёсий рақиби “Грузия орзуси” коалицияси номзоди Георгий Маргвелашвили Грузиянинг фаровон келажаги учун овоз берганини айтди.\n- Мен мамлакатимиз ва халқимизнинг фаровон келажаги учун овоз бердим. Менинг қизим биринчи марта сайловда қатнашяпти. Биз бирга овоз бердик, деди “Грузия орзуси” коалицияси номзоди Георгий Маргвелашвили.\nДунё давлатларида коррупция билан боғлиқ вазиятни мунтазам кузатувчи Transparency International ташкилоти ўтган йил Грузия парламентига ўтказилган сайловга таққослаганда президентлик сайлови жараёнида қонунбузарлик кўпайганини билдирди.\n27 октябр куни Тошкент вақти билан соат 13:00га қадар ташкилотнинг 370 нафар кузатувчиси Грузиядаги президент сайловида 20 та майда ва 22 та жиддий қонунбузарлик ҳолатини қайд қилди.\nTransparency International Грузиядаги президентлик сайлови умумла тинч ўтаётганини билдирди.\nАҚШнинг Грузиядаги элчиси Ричард Норлэнд Грузиядаги президентлик сайлови тинч, адолатли ва шаффоф ўтиши муҳим эканини урғулади.\n27 октябр кунги сайловда 50 фоиздан кўп овоз олган номзод ғолиб деб эълон қилинади.\nГрузияда уч ярим миллион фуқаро сайловда овоз бериш ҳуқуқига эга.\nБир йил олдин ўтказилган сайловда Бош вазир Бидзина Иванишвили бошчилигидаги коалиция президент Михаил Саакашвили партиясини ҳокимиятдан четлатишга муваффақ бўлган эди.\nИванишвили янги президент сайланганидан кейин лавозмига истеъфо бериши ҳақидаги ваъдасининг устидан чиқишини айтган.


11:56 20 Ноябр 2019\n13:15 10.07.2019 Ҳавола олиш\n“Тошйўловчитрансхизмат” ҳамда “Тоштрансдиспетчерхизмат” - “Тошшаҳартрансхизмат” бевосита бошқарувига ўтмоқда.\nТОШКЕНТ, 10 июл – Sputnik. “Тошшаҳартрансхизмат” АЖ тасарруфидаги корхона ва муассасаларда юз берган ўзгаришлар, уларнинг айримлари бошқа тизимга бириктирилганлиги сабабли жамият таркибий тузилмасини янгидан ташкил этиш бўйича ягона акциядор қарори қабул қилди.\nХусусан, шу вақтга қадар жамият тасарруфида бўлгани ҳолда мустақил тарзда фаолият юритган “Тошйўловчитрансхизмат” ҳамда “Тоштрансдиспетчерхизмат” унитар корхоналари “Тошшаҳартрансхизмат” жамият таркибига бирлаштирилмоқда.\n“Бунинг натижасида “Тошшаҳартрансхизмат” АЖ автобус сарой ва корхоналарнинг бошқарув аппарати бўлиб қолмай, унитар ва бошқа турдаги тузилмаларнинг вазифасини тўғридан-тўғри ўз зиммасига олади. Жумладан, жамият таркибига кирувчи автобус саройлари ва корхонларининг жамоат транспорти йўналишларидаги назоратини, GPS лойиҳаларини ҳамда ойлик йўл чипталари ва жетонлар етказиб беришни бевосита амалга оширади”, - дейилган хабарда.\nУшбу ўзгаришларни амалга оширишдан мақсад, пойтахт аҳолисига кўрсатилаётган транспорт хизмати сифатини яхшилаш билан бир қаторда, ҳаракат хавфсизлигини таъминлаш ҳам асосий вазифага айланди.\nАянчли ҳодиса Зомин тумани ИИБ 10-сонли бўлинмаси биносидаги қурилишда содир бўлди. Ҳозирда вилоят прокуратураси жиноят иши қўзғатган.\nТошкентда қассоб куйдиргидан вафот этгани ёлғон – ССВ\nСоғлиқни сақлаш вазирлиги колбаса маҳсулотларида куйдирги касаллиги тарқалиши мумкинлиги ҳақидаги хабарларга изоҳ берди.\nУзоқ қолиб кетмайсиз: чегарадан ўтиш дақиқалаб қўйилди\nЯнги тасдиқланган низомга кўра, автотранспорт воситалари ва улардаги фуқаролар Давлат чегарасида 30 дақиқадан ортиқ қолиб кетмайди.\n11:09Қор уюмлари ва яхвонлик: Ўзгидромет ҳайдовчиларни огоҳлантирди\n10:45Жиззахда 7 нафар ёлланма ишчи ис гази сабаб вафот этди\n10:30Узоқ қолиб кетмайсиз: чегарадан ўтиш дақиқалаб қўйилди\n10:15Гавҳар Шарипованинг вафотига сабаб бўлган ЙТҲ тафсилотлари маълум бўлди\n09:47Тошкентда қассоб куйдиргидан вафот этгани ёлғон – ССВ


hidoyat.uz – “Мовароуннаҳр” нашриётининг сайти - Имон сабоқлари\n2012 йил 14 октябр\nБанда шубҳасиз ишонгач, унга: "Аллоҳ таолога, Унинг фаришталарига, китобларига, пайғамбарларига, ўлгандан сўнг қайта тирилтиришга, яхшилик ҳам, ёмонлик ҳам Аллоҳнинг иродаси билан бўлишига имон келтирдим, Ҳисоб, Мезон, Жаннат ва Дўзах ҳаммаси ҳақдир", демак вожиб бўлади.\nАллоҳ бирдир. Унинг бирлиги сон жиҳатидан эмас, балки, шериги йўқлиги, туғмаганлиги, туғилмаганлиги, тенги йўқлиги, махлуқларидан бирор нарсага ўхшамаслиги ва унга махлуқларидан бирор нарсанинг ўхшамаслиги жиҳатидандир.\nАллоҳ исмлари, зотий ва феълий сифатлари билан ҳамиша бўлган ва бўлади. Тириклик, қодирлик, билиш, сўзлаш, эшитиш, кўриш, хоҳлаш Аллоҳнинг зотий сифатларидир, яратиш, ризқ бериш, пайдо қилиш, вужудга келтириш кабилар Аллоҳнинг феълий сифатларидир. Аллоҳ Ўз исми ва сифатлари билан ҳамиша бўлган ва бўлади. Аллоҳнинг бирорта исми ва сифати янги пайдо бўлмаган.\nАллоҳ ўз илми билан доимо олимдир, илм Унинг азалий сифатидир, У ўз қудрати билан доимо қодирдир, қодирлик Унинг азалий сифатидир, У ўз яратувчилиги билан доимо яратувчи, яратиш Унинг азалий сифатидир, У ўз феъли билан доимо фоъилдур, феъл Унинг азалий сифатидир. Фоъли Аллоҳ таолодир, мафъул махлуқдир. Аллоҳнинг феъли махлуқ эмас. Аллоҳнинг сифатлари азалда қадимийдир, махлуқ эмасдир. Ким Аллоҳнинг сифатларини махлуқ ёки янгидан пайдо бўлган деса ёки бунга бетараф бўлса ёки Аллоҳнинг сифатларига шубҳаланса, у Аллоҳни инкор этган ашаддий гуноҳкордир.\nҚуръон мусҳафларда битилган, қалбларда ёдланган, тилларда ўқилган ва Пайғамбаримизга (соллаллоҳу алайҳи ва саллам) нозил қилинган. Қуръонни талаффуз қилишимиз, уни ёзишимиз ва ўқишимиз махлуқдир. Қуръон махлуқ эмас.\nАллоҳ таолонинг Қуръонда Мусо ва ундан бошқа пайғамбарлар (алайҳимуссалом) тўғрисида ҳамда Фиръавн ва Иблис ҳақидаги билдирган каломидир. Аллоҳ таолонинг каломи махлуқ эмас. Мусо (алайҳиссалом) ва ундан бошқа махлуқларнинг сўзлари ҳам махлуқдир. Қуръон Аллоҳ таолонинг каломидир, уларнинг каломи эмасдир.\nАллоҳ таоло: "Аллоҳ Мусога гапирди...", деб баён қилганидан, Мусо (алайҳиссалом) Аллоҳ таолонинг каломини эшитдилар. Аллоҳ Мусога (алайҳиссалом) гапиришдан олдин ҳам азалда сўзлагувчидир, махлуқотларни яратишдан олдин ҳам азалда яратувчидир. Аллоҳ таолога ўхшаш йўқ. У эшитувчи ва кўрувчидир.\nАллоҳ Мусога (алайҳиссалом) сўзлашни ирода этганида ва унга ўзининг азалий сўзлаш сифати билан сўзлади. Аллоҳнинг ҳамма сифатлари махлуқларнинг сифатларига ўхшамайди. Аллоҳ таоло билади. Билиши бизнинг билишимизга ўхшамайди. Аллоҳ таоло қодирдир. Қудрати бизнинг қудратимизга ўхшамайди. Аллоҳ таоло эшитади. Унинг эшитиши бизнинг эшитишимизга ўхшамайди. Аллоҳ таоло сўзлайди. Сўзлаши бизнинг сўзлашимизга ўхшамайди. Биз воситалар (аъзолар) ва ҳарфлар ёрдамида сўзлаймиз. Аллоҳ таоло восита ва ҳарфларсиз сўзлайди. Ҳарфлар махлуқдир. Аллоҳнинг каломи – махлуқ эмасдир.\n1053 марта ўқилган.


Тўйиб овқатланмайдиганлар улуши рейтингида Ўзбекистон маълумотлари ижобий томонга ўзгарди\nИжтимоий ҳаёт 24 сентябр 2020 302\nБМТнинг Озиқ-овқат ва қишлоқ хўжалиги ташкилоти (ФAО) томонидан Ўзбекистонда “Тўйиб овқатланмайдиганлар улуши” кўрсаткичлари қайта кўриб чиқилди.\nДавлат статистика қўмитасининг хабар беришича, бунга сабаб 2019 йилнинг 10-12 декабрь кунлари Тошкент шаҳрида ФAО экспертлари билан ўтказилган семинарда Статистика қўмитаси мутахассислари Ўзбекистоннинг кўрсаткичлари бўйича эътироз билдириб, ФAО эксперти Дориан Каламверос Наварро билан баҳс-мунозара олиб борганди.\nНатижада, ФАО мутахассислари Давлат статистика қўмитаси вакилларининг келтирган аниқ исбот-далилларига кўра, Ўзбекистоннинг “Тўйиб овқатланмайдиганлар улуши” кўрсаткичини 2014 йилдан бошлаб, New Food Balance Sheet асосида қайта кўриб чиқди. Қайта ҳисоблаш натижасида кўрсаткичлар 2016-2018 йиллар учун 2,8 фоиз (0,9 млн. киши) ва 2017-2019 йиллар учун 2,6 фоиз (0,8 млн. киши)ни ташкил этди.\nФАО экспертлари 2019 йилги (SOFI – 2019) йиғилишида Ўзбекистоннинг 2016-2018 йилларда тўйиб овқатланмайдиганлар улуши кўрсаткичларини 6,3 фоиз (2,0 млн. киши) деб эълон қилган эди. Бу кўрсаткич билан Ўзбекистон Марказий Осиёда Қозоғистон (2,1 фоиз) ва Туркманистон (5,4 фоиз)дан кейин учинчи ўринни эгаллаган.\nСенатнинг навбатдаги ялпи мажлиси қачон бўлиб ўтиши маълум қилинди\nСаксон ёшда “туғилган” отахон


Мурувватни унутмайлик. Одил Ёқубов - Nurzamon.uz\nМурувватни унутмайлик. Одил Ёқубов\nЁзувчи, Ўзбекистон Ёзувчилар уюшмаси ҳайъатининг биринчи котиби, СССР Ёзувчилар уюшмаси ҳайъатининг котиби, СССР Ёзувчилар уюшмасидан депутат Одил Ёқубовнинг СССР халқ депутатларининг съездидаги нутқи\nАзиз дўстлар! Вақт ғанимат, шунинг учун ҳам ушбу маърузанинг оламшумул масалаларга оид қисмидан воз качиб, бирдан мақсадга ўта қолай. Биз етмиш йил бадалида, ҳа-ҳа, бир неча асрга «татигулик» мана шу давр ичида жон қадар азиз бўлган жуда кўп қадриятларимиздан жудо бўлдик. Шулар ичида шундай бир қадрият ҳам борки, минг афсус, унинг ўрнини бирон-бир нарса билан қоплаш бағоят мушкулдир. Тирикчиликнинг мушкуллашганлиги, бирида очин, бирида тўқин яшаётганимиз туфайли, инсоний қадр-қимматни ер билан битта қилгувчи узундан-узоқ навбатларда навбат кутишлар туфайли юз берди у. Инсон боласига хос бўлган энг олийжаноб фазилат бўлмиш раҳм-шафқатдан, мурувватдан асар қолмади бизда. Боз устига шу хислат ўрнини тошбағирлик ишғол этди. Кишилар меҳр-оқибатсиз, ён-веридагилар дардига лоқайд, илтифотсиз.\nЖума куни эди, ораста кийинган иккита жувон фойеда суҳбатлашиб турган экан. Бири норози бўлиб: «Намунча бу ўзбеклар пахтаси ҳақида тинмай жаврашади?» — деса, шериги айтардики: «Жонга тегиб кетишди, ўзи буларда маънавият деган нарса бўлганми сира?!»\nБу маломат, гапнинг очиғи, менга алам қилди. Ахир ўзингиз ўйлаб кўринг, аввалги чапдаст, мард, танти деҳқон, унинг кўзлари чарос, қошлари камон аёли бугун шундай бир аянчли, фожеий аҳволга тушган бўлса агар, ким айбдор бунга?\nБу шўрликларнинг маънавияти қандай қилиб юксалсин, ахир! «Ҳамма замонлар ва барча халқларнинг отаси» бўлмиш Иосиф Сталин мамлакатнинг пахта мустақиллигини таъминлаш учун ўртага ташлаган машъум шиор бизнинг деҳқонларни ҳамма-ҳамма нарсадан мосуво қилмадими, ахир! Айнан уларга тегишли бўлган замин: кўрса кўз қувонадиган неча юз минг гектарлик кўркам ва серҳосил боғ-роғлар, солланиб турган ям-яшил йўнғичқазорлар, салқини оромбахш ёнғоқзорлар, ҳаттоки, бодомзорлар, ахир, шафқатсизларча кесиб ташланмадими, шудгор қилинмадими? Муҳтарам Чингиз Айтматов бу ерда айтгани каби, чиндан ҳам пахта бехосият неъматга айланди. Ҳа, мамлакат охир-оқибатда пахта мустақиллигига эришди ҳам. Ҳатто, кўз кўриб кулоқ эшитмаган бойликка ҳам эга бўлди. Лекин деҳқонга, унинг аёлига, бола-чақасига шундан нима наф тегди. Саратоннинг жазирамасида худонинг берган куни ўн икки соатлаб қирт-қирт захмат чекиш, ҳатто, дам олиш кунлари, байрамларда, таътил нималигини билмасдан офтоб тиғида тер тўкиш шу деҳқоннинг гарданига тушмадими.\nСўнгги пайтларда вақтли матбуот республикамиз бошига шов-шувдан иборат беҳисоб мақолаларни дўлдек ёғдирди. Шундан келиб чиқиб, умумхалқ хазинасига қўл чўзганларнинг ҳар қайсиси қанчадан маблағ ўмаришганлигини сизлар ҳатто сариқ чақасигача ҳисоблаб чиқишган бўлсангиз керак. Ҳаромтомоқларни, албатта, жазоламоқ жоиз. Бу ҳақда бошқача гапнинг ўзи бўлиши мумкин эмас. Бироқ Ўзбекистондан четда яшаётган бирор-бир киши виждонга зид бормаган тарзда шу пахта туфайли пахтакор бугунги кунда не аҳволга тушиб қолганлигини бор ҳолича тасаввур қила олармикан. Давлат план комитети кафолатича пахта стратегик хом ашё ҳисобланади ва у давлатга жуда кўп даромад келтиради. Мамлакатга айнан пахта туфайли озмунча чет эл валютаси оқиб келаётгани йўқ. Ва шу валютасиз, Давлат план комитетининг эътироф этишича давлатимизнинг қўли ҳам калта бўлиб қолар эди! Хўш, шундай хом-ашёни етиштираётган деҳқон машаққатли меҳнат қилиб, ҳолдан тойган, унинг шўрлик аёли қандай шароитда яшамоқда ўзи. Бу одамлар машаққатли меҳнатлари эвазига қанчадан ҳақ олишаётир?! Бизнинг опа-сингилларимиз қуёшнинг радиация сочувчи нурлари тиғида, жазирама офтобда заҳмат чекишаётир, Ҳа, улар бажараётган иш аёл зотига муносиб эмас. Офтобнинг заҳри туфайли ҳам, заҳарли химикатларнинг ҳуда-беҳуда қўлланилиши туфайли рак, ошқозон-ичак ва сариқ касалликлари, аёлларнинг камқонлиги ва бошқа хасталиклар беҳад урчиди. Аёллар ва болалар ўлими ўсишига ҳам сабаб шу Уларнинг турмуш даражаси қай ҳолатда? Пахта даласида меҳнат қиладиган аёлларимиз қош қорайгандан кейингина ёвондан уйга қайтишади, бола-чақага оби-ёвғон пишириш керакми? Керак. Учоқ бошига боришади ва отам замонидагидай таппи қалаб, қозон қайнатишади. Қадди басти нечундир яшин урган қайинларни эслатувчи шу аёлларнинг баркашдай қорайган юзларига кўзим тушса кўзларимдан беихтиёр ёш тирқарайди. Қани улардаги аёллик нафосати? Қани сарв қоматлар, қани латофат, назокат! Кўзлари тўла мунг, армон ва ҳасрат. Мен биламан, мамлакатимиздаги ҳамма деҳқонларга ҳам, рус деҳқонларига ҳам қийин. Аҳволни ўнглаб олиш ниятида ҳукумат эзгу тадбирлар қўллаётганидан мен ҳам мамнунман. Лекин, биродарлар, ҳар қалай пахта пахтада. Жанубий Америкадаги тошбағир оқ танли фермерлар тутган йўлни бир эслайлик-а. Улар пахта плантацияларида ўзлари ишлашни исташмади, бу заҳматдан хотин, бола-чақасини ҳам халос этиш учун бориб Африкадан неча юз минг қора танлини кишанбанд этиб, олиб келишди. Аммо адолат юзасидан шуни ҳам айтиш керакки, наслу насабини пахта заҳматидан асраган ўша қаҳри қаттиқ фермерлар ҳам келгусида қулларидан соғлом, яъни оғирини енгил қиладиган насл етишсин учун уларни тўйдириб боқишган. Шунинг шарофатиданки, бўйи икки метрли қоратанли полвонлар дунёга келди. Ва уларнинг авлодлари бугунги кунда Америка спортининг, санъатининг ҳам гултожларидир.\nХўш, бизнинг қишлоқлардаги болалар-чи? Бу ўринда спорту маънавий камолот ҳақида гапириб ўтиришнинг ўзи ортиқча. Улар қорни тўйиб овқат емаётирлар (ахир, жон бошига йилига атиги йигирма килограмм гўшт тўғри келади), оғир меҳнат қилаётирлар, шунинг оқибатида уларни, ҳатто, армияга ҳам олишмаяпти. Олишган тақдирда ҳам қурилиш батальонларида хизмат қилишаётир. Деҳқонларимиз бошига тушган кулфат ҳақидаги шу мухтасар гапимдан сўнг, муҳтарам Николай Иванович, мен сизга мурожаат қилмоқчиман: Давлат план комитетидаги ўртоқларнинг пахта мамлакатга керак, у стратегик хомашё ҳисобланади, валюта даромадида салмоқли ўрин тутади, деган гаплари тўғрими? Агар, тўғри бўлса, нега энди бизда у сув текинга сотиб олинаётир?\nИнқилобга қадар, Николай Иванович, «Туркистанское ведомости» газетаси қайд этганидек, рус савдогари (ҳа, ўша ўлкамизга бу меҳнати оғир экинни олиб келган рус савдогари) бир пуд пахта эвазига ўн саккиз пуд буғдой берар эди, Бизнинг жонажон социалистик давлатимиз эса бир килограмм пахта учун ўртача ҳисобда эллик тииин ҳақ тўлаётир. Бу пулга Тошкентдаги Олой бозорида атиги ярим килограмм бодринг беради, холос (ўртоқлар, яна шуни ҳам эслатиб ўтишни истардимки, бир килограмм пахтадан иккита эркаклар кўйлаги тикилаётир, уларнинг қиймати камида эллик сўм туради).\nБизнинг Ўрта Осиё табиий иқлими жиҳатидан жаҳонда тенгсиз имкониятга эга эканлиги тарихий манбаларда ҳам қайд этилган. Дунёдаги энг ширин неъматлар — мева-чева-ю, сабзавотлар шу ерда етиштириб келинган. Қовун, тарвузнинг шираси тилни ёрган. Табиий бойликлардан илмга зид равишда шафқатсизларча фойдаланиш етмиш йил мобайнида шунга олиб келдики бугун ўлкамиз экологик ҳалокат ёқасига келиб қолди.\nБиродарлар, менинг ишончим шунга комилки, анча вақтга чўзиладиган келажакда эмас, балки яқин-ора йилларда Ўзбекистон мамлакатимиз аҳолисининг ярмини еб-ичиришга қурби етиши мумкин. Бунинг учун республикани пахта яккаҳокимлиги қусуридан қатъий туриб қутқармоқ керак, меҳнатга жон-дили билан боғланган халққа турғунлик йиллари етказган беҳудуд қутқудан қутулишга ва ниҳоят унинг ҳам кўкрагига шамол тегишига ёрдам бериш лозим.\n«Биэ қардошлик оиласида яшаймиз. Бир-биримизга ака-ука, биродарлармиз. Энг оғир дамларда ҳам баҳамжиҳат, елкама-елкамиз!» Баланд мақомдаги шундай гапларни кўп айтамиз.\nСизларга сир эмас, турғунлик даврида бизнинг бошимизга оғир мусибат тушди, унинг қора кўлагаси республика устидан ҳам тарқаб улгурганича йўқ. Зеро, шарқда айтишадики, бахт келса, ҳам бахтсизлик келса ҳам қўша-қўша бўлиб келади.\nРост, ўша бахтсизлик моҳият-эътибори билан нопокликдан, беимонликдан, эътиқодсизликдан келиб чиқди, етим-есирларнинг, халқнинг ҳақига хиёнат қилинди, наинки хиёнат қилинди, ҳатто ҳаётнинг ўзи ҳам нотоза ўзанга йўналтирилди. Бундай бадбахтларга, нопок кимсаларга, такрор айтаманки, зиғирча шафқат қилмаслик лозим. Ҳар қандай жазога улар муносиб. Лекин бошқаларнинг, ўрмонга ўт кетганида қўшилиб ёниб кетганларнинг гуноҳи нима?! Деярли айби бўлмаган ёки бўлса ҳам уни зўрнинг зуғуми билан қилган, бола чақасининг оч қолишидан, турмуши янада юпунлашишидан қўрққан, бир бурда нонимдан айрилмай, дея зўравон раҳбарнинг буйруғини бажаришга мажбур бўлганларнинг гуноҳи нима?\nКасалингни яширсанг, иситмаси ошкор этади. Шунча йил ўтса-да, киндик қони томган ердан қувғин қилинган туркларнинг юрак ноласига биз қулоқ тутмадик! Биз халқимизнинг қўллари олтин дедик, меҳнаткаш-мушфиқ дедик. Лекин аслида уни ҳам ўз ҳолига ташлаб қўйдик! Охир-оқибат шу бўлдики, жон томири бир, қисмати бир бўлган ака-ука бир-бирининг дилини жароҳатлади.\nМаъруза учун белгиланган вақт тугади, нутқимни якунлайман. Фавқулодда комиссия тузиш тўғрисидаги менинг таклифимни эса қабул қилишиигизни илтимос қиламан. Раҳмат.\nАҳмад Отабоев таржимаси


Жорий йилнинг 27 сентябрь куни соат 20:00 ларда, Тошкент шаҳар, Учтепа тумани 35-уй қаршисида, 2004 йилда туғилган, ҳайдовчилик гувоҳномасига эга бўлмаган Ш.Н. “Спарк” русумли автомобилни бошқараётиб, ўзидан олдинда ҳаракатланиб кетаётган ҳайдовчи, 1982 йилда туғилган И.А. бошқарувидаги “Нексия” русумли автомобилни қувиб ўтаётган вақтида ушбу автомашина билан тўқнашиб, бошқарувни йўқотган ва қарама-қарши бўлакка ўтиб кетиб, қаршисидан келаётган ҳайдовчи, 1974 йилда туғилган А.М. бошқарувидаги “Ласетти” русумли автомобиль билан тўқнашган.\nНатижада, “Спарк” русумли автомобиль йўловчиси 14 ёшли А.Н. шифохонага олиб кетилаётганда йўлда вафот этган. Ушбу автомобиль ҳайдовчиси 16 ёшли Ш.Н. ва “Ласетти” русумли автомобиль ҳайдовчиси 46 ёшли А.М. тан жароҳати олиб шифохонага ётқизилган.


ФИҚҲИЙ МАЗҲАБЛАР – БИРЛИК РАМЗИ - Баҳоуддин Нақшбанд ёдгорлик мажмуаси маркази\n01 феврал 2019 й.\n451 марта ўқилди.\nالحَمْدُ للهِ الذِّي قَالَ فِي كِتَابِهِ: "وَاعْتَصِمُوا بِحَبْلِ اللَّهِ جَمِيعًا وَلَا تَفَرَّقُوا"، وَالصَّلاَةُ وَالسَّلاَمُ عَلَى رَسُولِهِ الذِّي قَالَ: "إيَّاكُمْ وَالفُرْقَةَ" وَعَلَى آلِهِ وَأَصْحَابِهِ وَالتَّابِعِيْنَ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنْ أَمَّا بَعْدُ\nМуҳтарам жамоат! “Мазҳаб” сўзи арабча сўз бўлиб, “йўл”, “йўналиш”маъноларини билдиради. Шаръий истилоҳда эса, “бирор диний масала, муаммо бўйича муайян мужтаҳид олимнинг фатво чиқариш йўлидир”.Саҳоба ва тобеинлар даврида мазҳаблар кўп бўлган. Аммо вақт ўтиши билан улар орасида тўрт йирик: ҳанафий, моликий, шофеий, ҳанбалий мазҳаблари ривож топган. Мазкур тўрт мазҳаб вужудга келишининг асосий омили – булар қолган мазҳабларнинг таълимотини ҳам тадқиқ қилиб чиқиб қамраб олганидир.\nБу ҳақда аллома Ибн Ражаб (ваф. 795/1393) ўзининг “Тўрт мазҳабдан бошқага эргашганга раддия” асарида қуйидаги сўзни айтганлар: “Кўплаб мазҳаблар орасидан айнан тўрт мазҳаб сақланиб қолиши худди Қуръони каримнинг етти қироатидан фақат биттаси қолганига ўхшайди. Пайғамбар саллаллоҳу алайҳи васалламга Қуръони карим етти хил лаҳжада нозил бўлган. Кейинчалик ислом дини атрофга кенг ёйилиб, мусулмонларнинг сони ортиб борди ва қироат борасида улар ўртасида баъзи ихтилофлар келиб чиққач, Усмон ибн Аффон разияллоҳу анҳу мусҳафни етти қироатдан фақат биттасининг лаҳжасида ёздиришга қарор қилди. Оқибатда бугун ер юзи мусулмонлари Қуръонни фақат битта мусҳафдан яъни, Усмон мусҳафида ёзилган хатидан ўқийдиган бўлди. Демак, кўплаб мазҳаблар орасидан фақат тўрттасининг сақланиб қолгани асрлар давомида инсонларни турли зиддиятлар ва ихтилофлардан ҳимоя этишда асос бўлган”.\nАллома Ибн Ражаб раҳматуллоҳи алайҳ ўзларининг “Тўрт мазҳабдан бошқага эргашганга раддия” номли китобида шундай деган: “Аллоҳ таоло шариатни сақлаш ва динни муҳофаза қилиш учун ўз ҳикмати билан одамлар ичидан тўрт забардаст имомларни чиқариб берди. Уларнинг илму маърифатда бир мартабага эришганларини ва чиқарган фатво ва ҳукмларини ҳақиқатга ўта яқинлигини барча уламолар бир овоздан эътироф қилганлар. Барча ҳукмлар ўшалар орқали чиқариладиган бўлди. Бу нарса мўмин бандалар учун Аллоҳ таолонинг лутфу карами ва марҳамати бўлди”.\nУламоларимиз фиқҳий мазҳаблар имомларини ва уларнинг ишларини қуйидаги мисол билан тушунтирадилар: “Аллоҳнинг розилигига эришиб, жаннатий бўлиш худди тоғнинг чўққисига чиқишдек бўлса, мазҳаб имомлари – Қуръон, ҳадис ва шуларга асосланган манбалардан фойдаланиб, чўққига чиқишнинг энг осон ва бехатар йўлини топиб, белги қўйиб, осонлаштириб қўйган кишилардир. Чўққига чиқувчилар мазкур буюк тўрт имом кўрсатган йўлдан бирини тутсалар осонгина, қийналмасдан мақсадига эришади”.\nИмом Бадруддин Заркаший “Баҳрул муҳит” китобида шундай ёзади: “Мусулмонларнинг эътироф қилинган тўрт мазҳаби ҳақдир ва ундан бошқасига амал қилиш жоиз эмас”.\nИмом Али ибн Абдуллоҳ Самҳудий ўзларининг “Иқдул фарид фи аҳкомит-тақлид” номли асарларида шундай деганлар: “Билингки, ушбу тўрт мазҳабдан бирини ушлашда катта фойда бор. Ундан юз ўгиришда эса, катта муаммо ва ихтилофлар бор. Бир мазҳабда юришдаги фойдалардан бири – саҳоба ва тобеинларнинг шариат илмини ўрганишдаги одатларига эргашишдир. Чунки, тобеинлар шариат ишида бир-бирларига ёки саҳобаларга эргашар эди, саҳобалар эса, бир-бирларига ёки Расулуллоҳга эргашганлар”.\nяъни: “Агар ихтилофни кўрсангиз, ўзингизга кўпчилик томонини лозим тутинг” (Имом Ибн Можа ривояти).\nТўғри мазҳаблардан фақат мана шу тўрттаси қолган экан, уларга эргашиш катта жамоага эргашиш ҳисобланади”.\nАллома Зафар Аҳмад Усмоний раҳматуллоҳи алайҳ “Эълоус-сунан” китобида шундай деганлар: “Тўрт мазҳаб имомлари ҳақиқатан тўғри йўл ва ҳидоятдадир. Бир юртда улардан қайси бирининг мазҳаби тарқалган бўлса, унинг уламолари ва китоблари кўп бўлса, ижтиҳод даражасига етмаган киши (оят ва ҳадислардан ўзи мустақил ҳукм чиқаришга қодир бўлмаган киши) учун ўша мазҳабга эргашмоқ вожиб бўлади. Ўз юртида кенг тарқалмаган ва уламолари кўп бўлмаган мазҳабга эргашиш жоиз эмас. Чунки бундай ҳолатда мазкур мазҳабнинг барча ҳукмларини ўрганиш имкони бўлмайди. Буни яхши билинг. Иншааллоҳ, ҳақиқат бундан бошқада эмас.\nАгар бир юртда барча мазҳаблар тарқалиб, машҳур бўлган бўлса, ҳамда у мазҳабларнинг уламолари ҳам етарли бўлса, ижтиҳод даражасига етмаган киши учун улардан бирини танлаб, ўша мазҳабга эргашиши жоиз бўлади”.\nМашҳур аллома Абдулҳай Лакнавий ҳазратлари ўзларининг “Мажмуатул фатово” китобларида Шоҳ Валиюллоҳ Деҳлавийнинг қуйидаги сўзларини келтирганлар: “Ҳиндистон ва Мовароуннаҳр юртларида шофеийларни ҳам, ҳанбалийларни ҳам, моликийларни ҳам мазҳаби тарқалмаган, бошқа мазҳаб китоблари ҳам етиб келмаган. Шунинг учун ушбу диёрларда яшовчи ижтиҳод даражасига етмаган кимсаларга Абу Ҳанифа мазҳабига эргашиш вожиб бўлади. Маккаи мукаррама ва Мадинаи мунавварада яшовчи кимсаларга ундай эмас. Чунки у ерда барча мазҳабларни топиш имконияти бор”.\nМашҳур муҳаддис олим Ибн Ҳажар Асқалоний ўзларининг “Мажмаъул муассас фил мўъжамил муфаҳрас” асарида ўзлари шофеий бўлишларига қарамасдан ҳанафий мазҳабимизни мақтаб шундай деганлар: “Ҳанафий мазҳабида бизнинг мазҳабимизда учрамайдиган мустаҳкам асосга эга қоидалар бор”.\nХуллас, мазҳаблар, хусусан ҳанафий мазҳабимиз ҳақидаги мақтов ва эътирофлар ниҳоятда кўп бўлиб, бу жойда уларнинг барчасини келтиришга имкон йўқ.\nАфсуслар бўлсинки, мана шундай барча етук олимлар эътироф қилиб турган мазҳабдан баъзи юртдошларимиз юз ўгириб, “мен Қуръон ва ҳадисдан ўзим ҳукм оламан” деб, катта хато қилмоқдалар. Хатоларининг асосий сабаби – улар мазҳаб ўзи нима, асосчилари кимлар эканлигини билмасликларидандир, яъни жаҳолатдандир.\nМазҳаббошилар саҳиҳ ҳадисларни ҳасанидан, ҳасан ҳадисларни заифидан, носих ҳадисларни мансухидан ажрата оладиган бўлганлар. Шунингдек, улар оят, ҳадис ва осорларнинг (саҳобалардан ривоят қилинган хабарларнинг) маънолари ва шарҳларидан хабардор бўлганлар ҳамда оят ва ҳадислардан ҳукм олиш учун зарур бўлган бир қанча илмларни билганлар. Бизни ҳозирги замонда бундай зотларни топиш амримаҳол ишдир.\nҲижрий еттинчи асрда яшаган Имом Нававий раҳматуллоҳи алайҳ ҳам бу мавзуга доир қуйидаги фикрларни айтганлар: “Мужтаҳиднинг ҳукмига қарши саҳиҳ ҳадис топган киши унга амал қилиши учун алоҳида шартлар бор. Бу шартларни ўзида мужассам қилган кимса бизнинг замонамизда ўта оздир”.\nЭътибор берайлик, Имом Нававий раҳматуллоҳи алайҳ ҳижрий еттинчи асрда туриб, бизнинг замонамизда бундай одам оздир, демоқдалар. Ҳозирги ўн бешинчи ҳижрий асрда бундай шартларни ўзида мужассам қилган зотлар бормикан?\nБир ишда бир мазҳабга, иккинчи бир ишда бошқасига эргашиш дуруст эмас. Буни уламолар “талфиқ” дейдилар. Динда адашмаслик учун, тўрттадан маълум бир мазҳабни ихтиёр қилиш ва фақат унга эргашиш лозим.\nУламоларимиз: “Ҳатто илми юқори даражага етиб, мазҳабларнинг далилларини солиштириб, кучлисини аниқлаш даражасига етган одам ҳам бировларга бу ҳақда гап очмасин, фатво бермасин. Ўзи амал қилса, рухсат”, – деганлар.\nБуларнинг ҳаммаси мусулмонлар орасида ихтилоф чиқармаслик учун кўрилган чора-тадбирлардир. Бундай чоралар айниқса оммавий диний илмсизлик ҳукм сураётган маконлар ва замонлар учун жуда ҳам зарур.\nМаълумки, аҳли сунна вал-жамоадаги тўрт мазҳабнинг барчасини эътироф этамиз ва ҳурмат қиламиз. “Усулул фиқҳ” китобларида таъкидланганидек, улардан фақат биттасига тақлид қиламиз, яъни эргашамиз.\nИмоми Аъзам раҳматуллоҳи алайҳ ҳижрий 80 йилда таваллуд топганлар.\nИмоми Молик ибн Анас раҳматуллоҳи алайҳ ҳижрий 93 йилда таваллуд топганлар.\nИмоми Шофеий раҳматуллоҳи алайҳ ҳижрий 150 йилда таваллуд топганлар.\nИмом Аҳмад ибн Ҳанбал раҳматуллоҳи алайҳ ҳижрий 164 йилда таваллуд топганлар. Демак, энг аввал туғилган, саҳобалар асрида таваллуд топган Имом – бизнинг Имомимиз Имоми Аъзам раҳматуллоҳи алайҳдир. У зот Расулуллоҳ саллаллоҳу алайҳи васалламнинг саҳобаларига замондош бўлганлари маълум, бошқа мазҳаббошилар эса саҳобаларнинг суҳбатларини топмаганлар. Шунинг учун улар Имоми Аъзам раҳматуллоҳи алайҳни ўзларига устоз деб билганлар. Мазҳаб бошлиқларидан бири Имоми Шофеий Имоми Аъзамни шундай эътироф қиладилар: “Одамлар ҳаммалари ва барча уламолар Қуръону ҳадисни англашда ва масъала илмида гўё Имоми Аъзам Абу Ҳанифа қарамоғидаги оила аъзоларидир. Абу Ҳанифа раҳматуллоҳи алайҳ билан рақобот қилиш даражасига чиққан инсон йўқ”.\nИмом Молик ибн Анас раҳматуллоҳи алайҳ эса, Имоми Аъзам раҳматуллоҳи алайҳни улуғлаб, шундай тавсиф этганлар: “Мен ҳадис илмини билишда, жаноби Расулуллоҳнинг охирги ҳадисларини етказишда ва энг саҳиҳ ҳадисларни англаб етишда Имоми Аъзамга ўхшаган бошқа инсонни учратмадим”. Бу зот доимо Имоми Аъзам раҳматуллоҳи алайҳни ўзларига устоз деб билганлар.\nДемак, мусулмонларнинг бирлиги, ибодатларнинг мукаммаллиги, жамиятнинг тинчлиги учун юртимиз мусулмонлари ўз ота-боболари танлаган Имоми Аъзам раҳматуллоҳи алайҳнинг мазҳабларига ихлос ила эргашишлари ўта муҳим ва жуда зарурдир!\nМуҳтарам жамоат! Мавъизамиз давомида ҳанафий мазҳабимиз бўйича намоздаги баъзи масалалар ҳақида суҳбатлашамиз.\nНамозда оёқлар кериб турилмайди. Агар имкон бўлса, икки оёқнинг ўртаси тўрт бармоқ миқдорича бўлгани мустаҳабдир. Аммо бемор, гавдаси катта ва барваста кишилар бўлса, тўрт бармоқ миқдоридан кенгроқ очишларига ҳам рухсат берилган.\nҚиёмга турганда (тикка туришда) қўлларни киндик остига қўйилади. аёллар эса бундан фарқли ўлароқ қўлларини кўкраклари устига қўядилар.\nНамозга кириш учун айтиладиган “Аллоҳу акбар” такбирида қўлларнинг бош бармоғи қулоқнинг юмшоғига теккизилади. Аёллар эса, қўлларини елкаси баробарича кўтаради.\nИмомга иқтидо қилган одам қироат қилмайди, гарчи имом ичида қироат қилса ҳам, балки сано ўқигандан кейин жим туради.\nЖаҳрий намозларда имом сураи Фотиҳани ўқиб бўлганда, иқтидо қилгувчилар “Омин”ни овоз чиқармасдан айтади.\nРукуга борганда қўллар букилмайди, балки теккис туради.\nРукудан олдин ва кейин икки қўл кўтарилмайди.\nСаждага боришда ерга биринчи тизза, кейин қўллар, сўнг пешона ва бурун қўйилади. Саждадан кўтарилишда эса, биринчи бурун ва пешона, кейин қўллар, сўнг тиззалар ердан узулади. Бемор ёки ёши улуғ кимсалар эса, ўз шароитларидан келиб чиқиб, саждага бориши ва кўтарилиши мумкин.\nСаждадан кейин туриш керак бўлган ракатларда бир ўтириб олмасдан, балки саждани адо қилиб, дарров турилади.\nЎтирган пайтда кўрсатгич бармоғини тўхтовсиз қимирлатмайди ёки ўтиришни бошидан охиригача уни кўтариб ҳам турмайди, балки пухта ўрганган бўлса, ишораи саббоба қилади, акс ҳолда қилмайди.\nФарздан кейин суннати ўқиладиган намозларда, фарз билан суннатни орасида “Астағфируллоҳ, астағфируллоҳ, астағфируллоҳ. Аллоҳумма антас салом, ваминкас салом, табарокта я залжалали вал-икром”ни ўқиб, дарров суннат намозини ўқишга киришилади, ўртага бошқа нарса зиёда қилинмайди.\nНамозни бош кийим билан ўқилади, салла билан ўқиш эса, афзал ва савоби кўпдир. (Мухтасарул виқоя, Шарҳул виқоя, Ҳидоя, Хулосатул Фатово, Фатовои Қозихон, Фатовои Ҳиндия ва бошқа Ҳанафий мазҳабимизнинг барча мўътабар китобларида мазкур масалалар очиқ-ойдин баён қилинган).\n“Вақф” хайрия фондининг охирга ҳафтадаги ишлари ҳақида ИЛОВА\n“Вақф” хайрия фонди томонидан имконияти чекланган ва ижтимоий ҳимояга муҳтож фуқароларни қўллаб-қувватлаш мақсадида 11 январь куни Жиззах вилоятидаги 150 нафар гапириш ва эшитиш имконияти чекланган шахсларга жами 9 763 564 (тўққиз миллион етти юз олтмиш уч минг беш юз олтмиш тўрт) сўм, 17 январь куни Тошкент вилоятида эса 350 нафар гапиришида ва эшитишида нуқсони бор имконияти чекланган шахсларга жами 15 595 300 (ўн беш миллион беш юз тўқсон беш минг уч юз сўм) сўм ва 20 январь куни Самарқанд вилоятидаги 500 нафар гапириш ва эшитиш имконияти чекланган шахсларга жами 18 001 000 (ўн саккиз миллион минг сўм) сўмлик товар-моддий бойликлар хайрия тариқасида имконияти чекланган шахсларга тақдим қилинди.\nШунингдек, Гематология-қон қуйиш марказида оқ қон билан касалланган 15 нафар ёш болаларга 30 000 000 (ўттиз миллион) сўмлик дори-дармонга ёрдам берди.\nАллоҳ таоло Бақара сурасида шундай деган:\nяъни: “Мол (бойлик)ларини кечаю кундуз, пинҳонаю ошкора эҳсон қиладиган кишилар учун Парвардигорлари ҳузурида (махсус)мукофотлари муҳайёдир. Уларга (охиратда) хавф ҳам бўлмас ва улар ташвиш ҳам чекмаслар” (Бақара сураси, 274-оят).\nДемак, киши хайр-эҳсонни ихлос билан, савоб умидида қилар экан, ояти каримада ваъда қилинганидек, улкан мукофотларга эришади.\nАллоҳ таоло барчамизни ота-боболаримизнинг мазҳаблари бўлмиш Имоми Аъзам раҳматуллоҳи алайҳнинг йўлларини ушлаб, бир ёқадан бош чиқариб, ихтилоф ва тафриқачиликка берилмасдан, ўзаро ҳамжиҳатликда ҳаёт кечириб боришимизни насиб айласин! Омин.


Фитр садақаси - Ўзбек тили - Муҳаммад ибн Иброҳим Тувайжирий\nPDF 986.5 KB 2019-05-02\nФитр садақасининг машруъ\nФитр садақасининг фарз бўлиш вақти:\nФитр закоти (садақаси), мусулмон кишига Рамазон тугаганда вожиб бўладиган бир садақа-дир.\nЗакотнинг турлари: шаръий фарз бўлган закотнинг уч тури бор:\nБиринчи: нафс закоти. Бу, инсон ўз нафсини солиҳ амаллар билан ва гуноҳ ишлардан тавба қилиши билан поклашидир: “Дарҳақиқат уни (яъни ўз нафсини — жонини иймон ва тақво билан) поклаган киши нажот топди. Ва у (жонни фисқ-фужур билан) кўмиб хорлаган кимса номурод бўлди” (Шамс, 9-10).\nИккинчи: бадан закоти. Бу, Рамазон туга-гандаги фитр закоти бўлиб, рўзадорни беҳуда сўз ва номаъқул ишлардан поклаш ва мискин-ларга таом беришдир. Миқдори бир соъ ўлчов бирлигидаги таомдир.\nУчинчи: мол закоти. Бу, моли нисобга етган кишиларга фарз бўлган закот бўлиб, Исломнинг учинчи рукни ҳисобланади. Закот бобида унинг зикри ўтди.\nОллоҳ фитр закотини рўзадор учун беҳуда сўзлар ва номаъқул ишлардан поклашлик ва мискинларга егулик бўлиши ва ҳайит куни ўзгалардан сўрамасликлари ҳамда хурсандчи-ликда бойлар билан шерик бўлишлари учун шариат қилди. Ибн Аббос разияллоҳу анҳумо ривоят қилиб деди:\n“Расулуллоҳ соллаллоҳу алайҳи ва саллам фитр закотини рўзадор (рўза мобайнида йўл қўйган) лағв ва фаҳш сўзларидан покланиши ва мискинларга егулик бўлиши учун фарз қилдилар. Ким уни ҳайит намозидан илгари адо қилса, у мақбул закотдир. Ким ҳайит намозидан кейин адо қилса, у оддий бир садақадир” (Абу Довуд ва Ибн Можа ривоятлари).\nФитр закоти ўзи ва аҳлининг эҳтиёжидан ортиқ бир соъ миқдорда таомга эга бўлган ҳар бир мусулмон кишига: эркагу аёл, ҳуру қул, ёшу қарига фарздир.\nОна қорнидаги ҳомила учун фитр закоти чиқариш мустаҳаб амалдир.\nАбу Саид ал-Худрий разияллоҳу анҳу ривоят қилиб деди:\n“Биз фитр садақасини таомдан бир соъ, ёки арпадан бир соъ, ёки хурмодан бир соъ, ёки пишлоқдан бир соъ, ёки майиздан бир соъ чиқарар эдик” (муттафақун алайҳи).\nРамазоннинг охириги куни қуёш ботиши билан ҳар бир киши учун фитр садақаси вожиб бўлади. Ота оила аъзоларининг ёки улардан бошқаларнинг изни ва розилиги билан улар учун фитр садақасини чиқариши жоиздир ва у бу билан ажрланади.\nФитр садақасини чиқариш вақти:\n1- Фитр садақани чиқариш вақти ҳайит кечасидан бошланиб, то ҳайит намози ўқилгунча оралиқдадир.\nҲайит куни ҳайит намозидан олдин чиқа-ришлик афзалдир.\nШунингдек, ҳайитдан бир ёки икки кун олдин чиқарса ҳам бўлади, лекин бундан олдин чиқармайди. Ким фитр садақани ҳайит намозидан кейин берса, у оддий бир садақа бўлади. Агар бунга узрли сабаби бўлмаса, гуноҳкор бўлади.\nФитр садақани беришни узрсиз ҳайит куни-дан кечиктирган киши гуноҳкордир. Бордию узрли сабаби бўлса, гуноҳкор бўлмайди ва кейин ўтаб қўяди.\n2- Фитр садақани Хайрия жамиятлари ва Исломий марказларнинг вакиллиги билан чиқарса бўлади. Бунда икки ҳолат бўлиши мумкин:\nБиринчи: жамият фитр садақасини чиқарув-чидан ноиб бўлади. Бунда жамиятларга фитр садақасининг ўзи, ёки фитр садақасини сотиб олиши ва тарқатиши учун пули берилади. Кўпинча шундай қилинади. Бу ҳолатда жамият фитр сақадасини ҳайитдан олдин бериши шарт бўлади.\nИккинчи: жамият фитр садақасини чиқа-рувчи шасхсдан ноиб бўлади ва камбағал-бечоралар ҳам жамиятлар билан бирга бўлади. Бунда жамият бой учун садақасини (фақир ва мискинларга) бергани сабаб ундан вакил бўлади ва камбағалларни оталиққа олишлик билан волийдан мукаллаф бўлгани сабаб камбағалдан ноиб бўлади. Бу ҳолатда жамият ҳайитдан олдин фитр садақасининг эҳтиёжга ярашасини чиқаради. Шунингдек, камбағал-бечоралардан ноиб бўлгани сабаб-ли, алалхусус жамиятда камбағалларнинг рўйхати бор бўлса, ҳайитдан кейин чиқарса ҳам бўлаверади.\nФитр садақасини аҳли балад (минтақа аҳолиси) учун озиқа бўлган нарсалардан чиқарса бўлади. Масалан, буғдой, арпа, хурмо, майиз, пишлоқ, гуруч, ун ва бошқалар. Фитр садақасининг камбағалларга манфаатлироқ бўлгани афзалидир.\nФитр садақанинг киши бошига берилиши керак бўлган миқдори (2,40) икки килограмму қирқ граммдир. Уни киши ўзи яшаб турган минтақадаги фақирларга беради.\nТаомнинг ўрнига пулини бериш жоиз эмасдир.\nФитр садақасини олишга фақирлар ва мис-кинлар бошқалардан кўра ҳақлироқдирлар.\nИбн Умар разияллоҳу анҳумо ривоят қилиб деди: “Расулуллоҳ соллаллоҳу алайҳи ва саллам фитр садақани мусулмонларнинг каттаю кичиги, эркагу аёли, ҳуру қулига ҳурмо ёки арпадан бир соъ чиқармоқликларини фарз қилди-лар” (муттафақун алайҳи).


Эркинжон Турдимов: “Самарқандга бундай катта пул ажратилиши тарихда бўлмаган” (видео) - EFFECT.UZ\n«Олдинлари миллиард деган суммаларни эшитсак, сесканиб кетардик. Ҳозирда триллион оғизнинг бир четидан чиқиб кетяпти. Лекин бу жуда катта пул», – деди Эркинжон Турдимов.\nБироз олдин, Самарқанд вилоятига 1,6 триллион сўм пул маблағи йўналтирилиши ҳақида хабар берган эдик.\nTeglar:Самарқанд вилояти, Эркинжон Турдимов


Бугун Ёдгор Обид туғилган кун | TURONZAMIN\n← Ўзбек халқ латифалари\nБугун Ёдгор Обид туғилган кун\nPosted on Saturday, December 15, 2012\tby TURONZAMIN\n“Мени хурсанд кўрмоқчи бўлсангиз ёзганларимни ўқинг”\nДўсти қадрдонимиз-шоир ва адиб Ёдгор Обидни 15-декабр, туғилган куни билан шахсан қутлаган бўлсакда, эл-улус ҳузурида ҳам муборакбод этамиз. Адибга саломатлик, ижодий куч-қувват, узоқ умр тилаймиз.\n“Мени хурсанд кўрмоқчи бўлсангиз ёзганларимни ўқинг” деган экан бир буюк шахс. Шунга амал қилиб, бугун Ёдгор Обиддан бир саҳифа ўқинг.\nЁдгор Обид׃ Поравонлик ва хоровонлик йиллари\nЎзбекистоннинг кейинги йигирма йиллик тарихига назар солсангиз, чиндан ҳам ажойиб, кутилмаган ҳодисаларга, воқеаларга дуч келасиз. Ундан аввалги йиллар, колхозлар даври ҳақида айтмайман. У даврлар – СССРнинг умумий тарихи билан боғлиқ. Шунчаки кўз ташласангиз, гўё кўп нарса ўзгармагандай. Аммо…\n“Мустақиллик”ка эришилди. Ҳалқ бу мустақилликни ” Мустақуллик” деб қабул қилди.\nАна шу “Мустақуллик” йилларидан бирини ” Мустапрезидент” “АЁЛЛАР ЙИЛИ” деб эълон қилди. Ўша йилдан бошлаб ўзбек аёллари эмизикли болаларини ҳам уйда қолдириб, Мардикор бозорига кетмон кўтариб чиқишди. Бу – “БУЮК КЕЛАЖАК” йўлидаги чиндан ҳам буюк бурилиш, ҳодиса, воқеа эмасми? Ўзингиз тарихдан озми – кўпми, хабардорсиз, ўйлаб кўринг. Сўнгги минг йиллар орасининг қай даврида ўзбек аёли мардикорликка чиққан? Бу – буюк тарихий воқеа бўлмай, нима?\nОрадан кўп ўтмай, ЁШЛАР ЙИЛИ эълон қилинди. Ҳудди ўша йилдан бошлаб тўрт – беш милион ёш – ёш йигитлар, ва ҳатто қиз – жувонлар ҳам иш ва бир бурда нон илинжида чет элларга чиқиб кетабошлади. Яъни, “БУЮК КЕЛАЖАК” сари…\nБошқа нима ҳам қилишсин! Сиз сайлаб қўйган хукумат ўз вазифасини шундан, яъни, одамларга иш жойлари ташкил қилиш, ҳалқ таъминотини, ҳаёт тарзини яхшилаш устида бош қотириш эмас, аксинча, ишсизликни кўпайтириш, Фаровонлик йўлларини излаш эмас, аксинча, ХОРОВОНЛИКни ошириш деб билса керак.\nНазаримда, бу хукумат бошлиқлари ўзларининг ҳуқуқларигина эмас, вазифалари ҳам борлигини тасаввур қилолмайдилар.\nБу гапларни қўятурайлик.\nҲарқалай, “БУЮК КЕЛАЖАК”КА, худога шукурки, ҳали тўла етиб борганимизча йўқ шекилли, бугунги кунда “президент” яна бир ҒОЯни ўртага ташлабди. Эмишки, келгуси йил – “ФАРОВОНЛИК” йили бўлармиш..\nЮқридаги мисоллардан бир ҳулосага келгандирсиз…\n” Юртбоши”нгизнинг ўзбек тили бўйича саводи даражаси ҳаммага маълум. Шунинг учун, келинг, тафсилотга берилмай қўяқолайлик.\nБитта – иккита ҳарф хато кетса, осмон узилиб, ерга тушмайди.\nБалки, “ФАРОВОНЛИК” ни “ПОРАВОНЛИК” деб тушунишимиз керакдир…\nУндай дейдиган бўлсам, ПОРАВОНЛИК бошланганига анча бўлган ва ҳозирги кунларда авжига чиқиб, кундан – кунга ривожланиб бораябди. Янгилик эмас.\nЁки ” ХОРОВОНЛИК”дир? Ким билсин, юқоридаги сўз билан буниси ҳам аслида, бир – бири билан боғлиқ.\nУндай десам, “ХОРОВОНЛИК” тизими ҳам айни авжига чиқиб бўлган. Янгилик эмас.\nБалки, мазкур БУЮК ЛОИҲАни ўртага ташлашдан мақсад – ҳар икки тушунчани бирлаштиришдан иборатдир…\nЯна ким билади дейсиз…\nХудонинг ўзи асрасин!


«Норма Маслаҳатчи» газетасининг 2014 йил 24 июнь 26-сони - Gazeta.Norma.uz\n«Норма Маслаҳатчи», №26, 2014й. 24 июнь\nДепутатлар Вазирлар Маҳкамасининг Ўзбекистон Республикаси Давлат бюджетининг 2013 йилдаги ижроси тўғрисидаги ҳисоботини кўриб чиқдилар.\nМагистратурага киришим муносабати билан қисқартирилган иш ҳафтаси тўғрисида буйруқ чиқарилди. Пенсияни расмийлаштириш пайтида менинг меҳнат стажим билан боғлиқ муаммолар юзага келмайдими?\nМактабни қизил аттестат билан битирганларга қандай имтиёзлар бор?\nҲар йили декларация топшираман. Ортиқча тўланган суммани қайтаришларини талаб қилишим мумкинми?\nДемпинг, яъни аудиторлик хизматларини сунъий равишда пасайтирилган нархларда кўрсатиш масаласи энг муҳим мавзулардан бирига айланган.\nУмуман олганда, аудиторлик ташкилотлари кадр салоҳиятининг юқорилиги аудит соҳасининг ривожланганлигидан далолат беради.\nАудиторлик ташкилотларининг лицензия талаблари ва шартларига риоя этиши бўйича текширишлар давомида аниқланган кўпроқ учрайдиган хатоликлар нималардан иборат?\nТашкилотимиз ўзининг асосий воситасини (автобус) Қирғизистондаги хорижий юридик шахсга сотмоқчи. Биз қандай ҳужжатларни расмийлаштиришимиз ва керак?\nРеза мева аралашмасини экспорт қилишда корхонамиз учун Хўжалик юритувчи субъектлар томонидан хорижий валютадаги тушумни мажбурий сотиш тартиби 3-бандининг «е» кичик бандини қўлласа бўладими?\nҚарздор устидан судга даъво аризаси бермоқчимиз. Бундан кейин қандай йўл тутишимиз керак?


Гўшт нархи ошмоқда. Муаммо илдизи нимада?\n18.09.2019 15:09 0 2567\nИнсоннинг яшаш учун турли эҳтиёжлари мавжуд. Эҳтиёжларнинг энг аввалида эса овқатланиш масаласи туради. Турмуш тарзимизнинг фаровонлиги ҳам аввало дастурхонларимиз тўкинлиги билан ўлчанади. Бизнинг кундалик овқатланишимиз учун зарур бўлган озиқ-овқат маҳсулотлари рўйхатида гўшт маҳсулотлари ҳам олди ўринларда туради. Бугун истеъмол саватидаги зарур маҳсулотлардан бири гўшт маҳсулоти ва унинг нархи ошиши борасида таҳлилий фикрларни беришга қарор қилдик.\nҲар ҳафта республикамиз вилоятларидан келаётган нарҳ-наво тўғрисидаги маълумотларда гўшт нархини ошиб бораётгани, қолаверса аҳоли ўртасидаги бу борадаги кескин норозиликлар ҳолатни аниқлаштиришни талаб этмоқда. Гўштга бўлган эҳтиёжимиз катта. Шу боис халқимиз гўшт нархи ошса бундан норози бўла бошлайди. Аммо бир мушоҳада қилиб, ўйлаб кўрсак нима учун бугун гўштнинг нархи кескин ошмоқда? Танганинг иккинчи томонига ҳам разм солишимиз керакдир балки.\nҲар қандай маҳсулотнинг нархи ошишига маълум бир объектив ва субъектив сабаблар бўлади. Бугун айнан мана шу масалага кўзларимизни каттароқ очиб қарашимиз лозим.\nБиринчидан, Ўзбекистонда бундан анча йиллар илгари яйловлар жуда кўп бўлган. Чорвани ривожлантиришнинг асосий омилларидан бири озуқага бой, маҳсулдор ерлари бор яйловлардир. Бугун яйловларнинг қисқариб кетиши, мавжудларининг эътиборсизлик сабаб озуқаси камайган ерларга айлангани айни ҳақиқат. Демак, чорвани ривожлантирадиган яйловларимиз кенгайтирилиб, қайта тикланмаса бу ҳаёт занжири каби гўштнинг нархига салбий таъсир қилувчи омил бўлиб қолаверади. Шу боис жорий йилда «Ўзбекистон Республикасининг Яйловлар тўғрисида” ги Қонуни қабул қилинди. Бу ҳам чорвачиликни ривожлантириш учун қўйилган қадамлардан бири десак муболаға бўлмайди.\nИккинчидан, мамлакатимизда яқин тарихида Давлатга гўшт етиштириб бериш учун қорамолчилик фермалари фаолият юритган. Ҳар бир туман ва вилоятдаги бу фермалар халққа гўшт етказиб берадиган асосий манбаа бўлган. Кейинчалик фермер-хўжаликлари ташкил этилиши баробарида бу фермалар ўз-ўзидан йўқолиб кетди.\nУчинчидан, асосий чорва молларини таҳминан 95% аҳоли қўлида. Яъни одамлар ўзи ойлаб боқиб, семиртирган молини арзон гаровга сотишга кўнмайди. Буни ҳам тушунса бўлади. Демак, бугун гўшт етиштираётган катта куч халқимизнинг ўзи. Нарҳ-навога бунинг таъсирини алоҳида келтириш шарт эмас бизнингча... Қолган 5% фермер хўжаликлари тасарруфида.\nТўртинчидан, ўтган йили қурғоқчилик келганда халқимизни ўзи мол боқишда ем-ҳашак топишга қийналиб қолди. Бугун ҳам бозорларимизда ем нархи 2800 дан 3800 сўмгача сотилмоқда. Қорамолчилик билан шуғулланадиган фермерларнинг фикрига кўра, битта қорамолни боқиб семиртиш учун кунига энг кам миқдорда олганда ҳам 10 кг ем кетар экан. Боқиш муддати эса 3 ойдан кўп вақтни талаб этади. Биргина ем нархи билан чекланмайлик, қорамолчилик билан шуғулланаётган инсонлар меҳнатини бошидан ўтказганлар билади. Бу осон иш эмас! Ем нархининг қимматлиги, қолаверса баъзи бир туманларда топилмаслиги ҳам гўшт нархи ошиб кетаётганига таъсир этаётган яна бир омилдир.\nЎтган йилдан буён «Ҳар бир оила тадбиркор» Давлат дастури юзасидан ўз уйида чорва молларини боқиш учун юртдошларимизга кредитлар берила бошлади. Бунинг ҳам аммоси бор... Қандай дейсизми? Энг қизиғи ҳам шундаки, дастур доирасида банкдан берилаётган кредит қайсидир таъминотчига пул кўчириш билан амалга оширилади. У ерда 5 миллион сўмлик молни 10 миллион сўмга олишингиз тайин. Ёки 30% ни олиб, кредит олаётган инсонга пули нақдлаб берилади. Қараб турибсизки қорамолчиликни ривожлантираман деган инсон йўлдаёқ қароқчига учрайди. Ота-бобоси чорва билан шуғулланган, болалигидан молни боқиш ҳадисини олган инсонга банкда фаолият юритаётган, молни ипини ушламаган инсонни ақл ўргатиши шарт эмас! Айнан шу дастур доирасида бир неча бош қорамол олиб, бир оз вақтда уни нобуд қилиб қўйган юртдошлармиз талайгина. Мана бунга биргина мисол: «Шаҳрисабз шаҳар Уймовут маҳалласи, Чуқур кўчаси 50-уйда яшовчи У.Қодиров туман истеъмолчилар ҳуқуқларини ҳимоя қилиш жамиятига ариза билан мурожаат қилиб, 26 880 000 сўмга сотиб олинган зотли қорамолларнинг энг йириги касаллик туфайли нобуд бўлганлигини маълум қилган. Аниқланишича, У.Қодиров «Ҳар бир оила – тадбиркор» дастури асосида «Ипак йўли банки» Шаҳрисабз бўлимидан чорвачилик бўйича кредит олган ва «Шаҳрисабз томорқа хизмати» МЧЖ дан беш бош қорамол сотиб олган. Орадан икки кун ўтар-ўтмас қорамолларнинг энг йириги соғлом эмаслиги сабабли нобуд бўлган. Ветеринар врач томонидан молнинг ўлимига ундаги турли касалликлар сабаб эканлиги қайд этилган бўлсада, етказиб берувчи корхона томонидан У.Қодировга етказилган зарар қоплаб берилмаган.\nИстеъмолчилар ҳуқуқларини ҳимоя қилиш федерацияси томонидан истеъмолчига етказилган қарийб 6 миллион сўмлик зарар қоплаб берилиши таъминланган эди.\nБирор муаммога дарғазаб бўлиб, бонг уришдан аввал муаммонинг негизини ўрганайлик. Гўштни қиммат сотишдан ҳеч кимга наф йўқ. Биз фермерлар, гўшт етиштирувчилар томонида бўлиш ниятимиз йўқ. Истеъмолчилар учун сифатли гўшт маҳсулотлари муқобил (чўнтак кўтарадиган) нархда бўлишини истаймиз. Яъни занжир каби бир-бирига боғлиқ муаммоларимиз борлигини унутмайлик.\nҳимоя қилиш жамиятлари Федерацияси,\nистеъмолчи гўшт нархи\nАвто 05/12, 15:36\nКечиккан «Gentra» эгасига етказилди


ОНАНГИЗГА ШОШИЛИНГ (Муаллиф: Турсуной Содиқовa, албатта ўқинг.) — Фойдали мақолалар — Maslahatim.uz\nОНАНГИЗГА ШОШИЛИНГ (Муаллиф: Турсуной Содиқовa, албатта ўқинг.)\n19/08/2016 23/08/2016 Турсуной Содиқова 2 комментария онажон, соғинч\nБиродар, мен ҳам сизнинг бирингизман. Ҳаммага вақт топиб, онамга вақт топмаган, болаларимни ўн қатор кийинтирганда, онамни бир қатор кийинтиришни ҳам ёлчитмаган, катта йиғин — давраларда, дала-тузларда, мени бир кўриб қайта кўрмайдиган етти ёт бегоналар ҳузурида қумридай сайраб, кўнгилларини олиб, аммо онамни ярим соат эшитишга, унинг қулоқларига беш дақиқагина тиланган сўзларини айтишга ярамаган фарзанди ғофил мен бўламан-да!!!\nЎзбекистоннинг ҳамма бурчагига поездда-ю самолиётларда етиб, ёнгинамда яшайдиган, пиёда юрибгина ўтиб қўйсам бўладиган жойда кўз нурларини йўлимга тўкиб ўтиргувчи онам жонимни соғинтириб ўтган арзон дилбанд мен бўламан-да!\nСиз менинг хатойимни такрорламанг. Фарзанд бўлишга шошилинг. Онангизни рози қилиб саодатманд бўлишга шошилинг! Бу ёруғ дунёни онамизнинг этакларидан тушиб топдик. Асалу болини тотдик. Онамиз ҳориб қолса, биз ҳам дарҳол этакларимизга солиб олайлик уни! Елкаларимизга қўндириб олайлик!\nАрмонларимиз кўпайиб кетмасин, гуноҳларимиз тўпланиб кетмасин, онангизга шошилинг-эй, онагизга шошилинг…\n© Турсуной Содиқовa\nОҚ РАНГЛИ ПАЙПОҚНИ ҚАНДАЙ ЮВИШ КЕРАК?\n← Кўзларингиз компьютердан чарчайдими?\nЎқишга кираолмадим… (ўқишга кираолмаган абитуриентлар учун руҳий қувват) →\nОНАНГИЗГА ШОШИЛИНГ (Муаллиф: Турсуной Содиқовa, албатта ўқинг.): 2 комментария\n20/08/2016 в 3:10 дп\n20/08/2016 в 12:21 пп


Ёшлар ҳуқуқи бугун ҳимоя қилинмас экан, эртага дунё хавф остида қолади - Уч илдиз\nМирзо Улуғбек номидаги Ўзбекистон Миллий университетида БМТнинг “Ёшлар\nҳуқуқлари тўғрисида”ги конвенция лойиҳаси тарғиботига бағишланган давра суҳбати бўлиб ўтди.\n– Маълумки, БМТда 1989 йилда бола ҳуқуқлари бўйича конвенция қабул қилинган эди. Бироқ ёшлар ҳуқуқлари тўғрисида ўйлаб кўрилгани ҳам йўқ эди. Айтиш жоизки, бугун дунёда бўлаётган турли жиноятлар, терроризм, бузғунчилик ҳаракатлари асосан 30 ёшга етмаган ёшлар томонидан содир этилаётгани сир эмас. Бундай бузғунчиликлар баъзи манфур кучлар томонидан бошқарилаётгани, ёшларнинг улар домига билиб-билмай, ўз ҳақ-ҳуқуқларини тушунмай илиниб қолаётганини давлатимиз раҳбари атрофлича асослаб, таҳлил қилиб бераркан, ёшлар келажагини ҳимоя қилиш борасида қатор таклифларини илгари сурган эди, – деди ЎзМУ Журналистика факультети доценти, республика Маънавият ва маърифат маркази “Маърифат” тарғиботчилар жамияти аъзоси Тўлқин Эшбек.\nҲозирги пайтда дунё аҳолисининг икки миллиардини ёшлар ташкил этади. Демак, жаҳон ёшларининг ҳақ-ҳуқуқлари бугун ҳимоя қилинмас экан, эртага дунёнинг келажаги хавф остида қолади.\nЎзбекистонда ёшлар ҳуқуқлари ҳамда манфаатларини ҳимоя қилиш борасида амалга оширилаётган эзгу ишлар ҳақида ҳар бир талаба билмоғи ва бу борада тенгдошларига тарғиб қилмоғи зарур.\nҲар бир йигит ва қиз ўз ҳақ-ҳуқуқларини теран билишлари, ҳаётда муносиб ўрниларини топишлари учун аввало кўп китоб ўқишлари зарур. Маърузада талабалар ўқишлари зарур бўлган муҳим адабиётлар ҳақида ҳам батафсил маълумотлар берилди.\nNext story Yoshlar huquqlari BMT himoyasida\nPrevious story Ёшлар ҳуқуқлари БМТ ҳимоясида


Керамик қопламага эга Xiaomi смартфонининг мустаҳкамлигини текшириб кўришди\n00:37 / 30.03.2016\nXiaomi Mi 5 Pro смартфони янги Mi 5 флагман қаторининг бошқа қурилмаларидан фарқланувчи бир қатор афзалликлар билан таъминланди. Улар орасида смартфоннинг орқа қопқоғидаги махсус мустаҳкам керамик қоплама бўлиб, уни яратиш учун махсус 16-босқичли технологик жараён қўлланади. Қопламанинг исталган турдаги тирналишларга ўта мустаҳкамлигини исботлаш мақсадида компания Xiaomi Mi 5 Pro қайчилар, эгов, арра ва ҳаттоки дрель таъсирига учрайдиган видеони чоп этди.\nЮқорида айтилган бирорта асбоб смартфоннинг бекаму-кўст қопламасига шикаст етказа олмади, бу орада кўпчилик смартфонлар бундай синовлардан кейин анчагина шикастланган кўринишга келарди. Эслатиб ўтамиз, янги смартфон нархи 416 доллар туриб, харидор бу пулларга нафақат сифатли корпус, балки замонавий Snapdragon 820 процессори, 4 Гб тезкор хотира ва 128 Гб доимий хотирага эга смартфон олади.


Ҳалабдаги портлаш сабаб 15 киши ҳалок бўлгани айтилди\nФото: Hişam el Homsi/AA\n«Фрот Қалқони» ҳаракати томонидан террорчилардан озод этилган Сурия шимолидаги Ал Боб шаҳри марказида автомобилга жойлаштирилган бомба портлатилган. Теракт оқибатида 5 киши вафот этган, 18 киши яраланган. Баъзи манбаларга кўра, теракт 15 кишининг ўлимига сабаб бўлган.\nВоқеа жойига етиб борган ўт ўчирувчилар ёнғинни ўчирган, ярадорлар эса Бобдаги касалхоналарга жўнатилган. Портлашдан сўнг, атроф-муҳитга зарар етиб, кўплаб транспорт воситалари яроқсиз ҳолатга келган. Теракт Ҳалаб шимолида, Туркия билан чегара яқинида амалга оширилган.\nВоқеа жойида тергов ўтказган маҳаллий хавфсизлик кучлари ҳужумни Туркия томонидан амалга оширилганини таъкидламоқда. Туркия томони эса террористик ташкилот деб атайдиган Миллий мудофаа отряди тез-тез Ал Боб, Азаз, Жараблус ва Африн ҳудудларида террористик ҳужумларини уюштиришини айтиб келади. Туркия Миллий мудофаа отрядини ўзи террорчи ташкилот деб атайдиган Курдистон ишчи партияси билан алоқадор деб ҳисоблайди.\nСурияда Исроилнинг авиазарбалари оқибатида 57 киши ҳалок бўлди\n«Меҳр-3» операцияси: Суриядан яна 98 киши Ўзбекистонга қайтарилди\n12:02 / 28.11.2020\nЎзбекистон ўз фуқароларини Суриядан қайтариш учун яна бир операцияни тайёрламоқда\n21:46 / 22.11.2020\nСурияда янги ташқи ишлар вазири тайинланди


ПСЖ Неймарни сотадиган бўлди. Бунга арзирли сабаб бор\n23 ноябрь, 2020, 11:48\nТеглар:ПСЖ | Неймар | Килиан Мбаппе\nНеймарни "қурбон" қилишмоқчи\nПСЖ раҳбарияти ёзги трансферлар мавсумида Неймарни сотиб юборишни режалаштирмоқда.\nМаълумотларга қараганда, парижликлар Неймар трансферидан келадиган ва маошидан тежаладиган маблағни Килиан Мбаппени сақлаб қолиш учун йўналтиришга қарор қилган.\nПандемия ПСЖга ҳам таъсир қила бошлади. Клуб хўжайинлари бир жамоада икки серхаражат юлдузни ушлаб тура олмайди. Парижликлар Мбаппени олиб қолишни маъқул кўрмоқда. Бироқ, 21 ёшли ҳужумчининг ўзи ёзда жамоани тарк этишни мўлжаллаяпти.\nНеймар ҳам янги шартнома борасида бир қарорга келгани йўқ. Аввалига Парижда қолишга қарор қилган бразилиялик футболчи “Барселона”да вазият ўзгаришини кутмоқда. Каталония клуби бошқарувига келадиган янги президент Неймарни жамоага қайтариши мумкинлиги айтилмоқда.\nҲар икки футболчининг ПСЖ билан амалдаги шартномаси 2022 йилнинг ёзида якунланади.\n“Ювентус” навбатдаги трансферда Роналдудан фойдаланмоқчи\nНеймар "синмайдиган" футболчи\nМесси рўйхатга тушди\nМбаппе "Реал"га ўтмаслиги мумкин


Таълим 29.09.2018 558\nАлбатта, жамиятнинг маънавий-маърифий даражаси устоз ва мураббийларга бўлган муносабат билан ҳам ифодаланади. Шунга ҳамоҳанг юртимизда мазкур залворли ва масъулиятли касб эгаларига бўлган ҳурмат эътирофи ўлароқ ҳар йили 1 октябрь - Ўқитувчи ва мураббийлар куни байрам сифатида кенг нишонланади.\nЖамиятнинг асосий қатламини ташкил қилувчи ёшларимизга таълим-тарбия бериб келаётган устоз ва мураббийларимиз ҳар қанча эъзозга лойиқ. Зеро, униб-ўсиб келаётган навқирон авлод нафақат дунёвий билимларни ўзлаштириши, балки маънан баркамолҳамда ахлоқан етук мутахассис бўлиб етишишида улар берган таълим ва тарбия, сабоқнинг аҳамияти катта.\nДарҳақиқат, ота-она фарзандини дунёга келтирган бўлса, устоз унга ҳаётда бир умрга етгулик одамийлик илмидан сабоқ беради. Бир машҳур зотдан: нима учун устозингизни отангиздан ҳам ортиқ кўрасиз, деб сўрашганди. У бунга жавобан: отам бу ёруғ дунёга келишимга сабаб бўлган бўлса, устозим руҳимни тарбиялаб, камолга етишишимга сабаб бўлди, деган экан.\nИмом Саффорий айтганларидек, муаллимни эҳтиром қилиб, улуғлаш ва унга тавозеъли бўлиш лозим. Ҳатто уламолар муаллимнинг ҳаққи отанинг ҳаққидан кучлироқ эканлигини таъкидлаган. Чунки, муаллим абадий ҳаётга эришиш сабаби, ота эса фоний ҳаётга эришиш боиси ҳисобланади. Киши ўз муаллимига итоат қилиши вожиб бўлиб, унинг раъйига хилоф иш тутиш ҳаромдир.\nДинимиз таълимотида ўзгаларга таълим берган киши нафақат дунёда иззат-ҳурматда бўлади, балки вафотидан кейин ҳам қолдирган манфаатли илми, таълим берган шогирдларининг хизмати, ёзган асарларидан ўзгаларнинг фойдаланиши туфайли номаи амалига савоб тўхтовсиз бориб туради. Шундай экан, устоз ва мураббийлар ҳар қанча эъзозланса арзийди. Ҳадис илмининг султони Имом Бухорий айтганларидек, “дунёда илмдан бошқа нажот йўқ ва бўлмайди ҳам”.\nМуқаддас каломи шарифда илм ва ўқиш ҳақида жуда кўплаб оятлар келган. Инсоният илм билан Аллоҳни танийди, ҳақиқий саодатни қўлга киритади, унинг шарофати билан юксалади. Илм эса устознинг саъй-ҳаракати, тинимсиз меҳнати, ғайрату матонати билан эгалланади.\nҚуръони каримда ўзи эгаллаган илмни бошқаларга ўргатган устозларнинг шон-шарафи нақадар улуғлиги ҳақида шундай марҳамат қилинади: “Аллоҳ сизлардан иймон келтирган ва илм ато этилган зотларни (баланд) даража (мартаба)ларга кўтарур. Аллоҳ қилаётган (барча яхши ва ёмон) амалларингиздан хабардордир” (“Мужодала” сураси, 11-оят).\nЯна бир оятда: “Батаҳқиқ, Аллоҳ мўминларга ўзларидан Пайғамбар юбориб, неъмат берди. У аларга Аллоҳнинг оятларини тиловат қилиб берадилар, уларни поклайдир, китоб ва ҳикматни ўргатадир. Гарчи олдин очиқ-ойдин адашувда бўлсалар ҳам” (“Оли Имрон” сураси, 164-оят) дея баён этилади. Бу ҳақда пайғамбаримиз (с.а.в.)нинг ўзлари: Албатта, мен муаллим қилиб юборилганман, деганлар.\nМана шунинг ўзи ҳам устозлик қай даражада мўътабар, улуғ мартаба эканлигидан далолат беради.\nДарҳақиқат, ўзгаларга илму маърифат зиёсини тарқатиш нақадар савобли амал. Шунинг учун ҳам борлиқдаги ҳамма нарса устознинг ҳақига дуо қилиб туради. Пайғамбаримиз бу ҳақда шундай марҳамат қилганлар: “Албатта, Аллоҳ таоло фаришталари, осмонлару ер аҳли, ҳатто ковагидаги чумоли ва ҳаттоки балиқлар одамларга яхшиликни таълим берувчига саловат айтадилар” (Термизий ривояти).\nХулоса шуки, устозлик астойдил, масъулият билан қилинса, у инсонни икки олам саодатига элтади. Ҳақиқий Устоз номига эса фақатгина муносиблар эришади.\nҚарши туманидаги Қуйи Бешкент жомеъ масжиди имом-хатиби


Тарвуз – фойдаси тенгсиз — Ishonch Gazetasi\nТарвуз – фойдаси тенгсиз\nПишиқчилик даврида кўп ва хўб тарвуз истеъмол қилишнинг фойдаси ҳам кўп ва хўб… Таркибида кўп миқдорда магний сақлаган тарвуз – юрак ва буйрак учун фойдали. 100 грамм тарвузда организм учун керакли бўлган магнийнинг 60 фоизи мужассам. Магний мушакдаги оғриқлар, зўриқиш, чарчоқ ва асабийликда ҳам кор қилиши илмий исботланган.\n«Тарвузли парҳез»нинг фойдаси беқиёс. Бир ҳафтада 5-6 килограммга озишингиз ва организмни ортиқча тузлар, қонни эса холестериндан тозалашингиз мумкин. Диабет билан хасталанган беморларда учрайдиган оғиз қуриши, қалтироқни тез босиб, аҳволнинг яхшиланишига ҳам хизмат қилади.\nИбн Синонинг тиббиётга оид асарларида келтирилишича, тарвузни асосий овқатдан камида ярим соат олдин истеъмол қилиш керак. Сабаби, полиз маҳсулотлари, сабзавотлар ошқозонда узоқ сақланса, ачийди ва меъда шираси таркибидаги кислота таъсирида ўзининг шифобахшлигини йўқотади.\nБошқа мева-ю сабзавотлар қатори темир, калий ва магний моддалари, В, А, С витаминларига бой бўлган тарвузнинг яна бир аҳамиятли жиҳати таркибида ниҳоятда юқори даражада фолий кислотанинг кўплигидир. Фолий ҳомиладор аёллар учун ниҳоятда фойдали. Шундай экан, бўлажак оналар тарвузни кунора 2-3 тилимдан ейишлари айни муддао. Тарвуз терини парваришлашда ҳам асосий даволовчи восита ҳисобланади. Қуруқ ёки янги узилган тарвуз пўчоғидан дамланган чой ёшлик гўзаллигини сақлаб қолишга ёрдам беради.\nТарвуз этидан тайёрланган бўтқани юзга 15-20 дақиқа суриб қўйиш терини фақатгина озиқлантириб қолмай, рангини ҳам яхшилайди.\nБуни қарангки, тарвузнинг шифобахшлиги фақат терига таъсир этиб қолмай, сочлар учун ҳам яхшигина муолажа экан. Бунинг учун бор-йўғи тарвуз этини эзиб, уни сочга 20 дақиқа суриб қўйса кифоя.\nWISE POLICY will serve to harmony between society and people